amanoisuno/poetBack huggingface dataset:
和叔父移居東齋 蘇過 
去鄉三十年，夢寐猶西土。阨窮未能歸，諒亦君子固。結廬箕潁間，絕意爲霖雨。聊清一室地，僅作跏趺處。邇來又謝客，不待羹轢金。西齋舊翳密，日宴窗先暮。東軒得爽嵦，真作禪侶住。陶潛採菊時，尚復有真趣。公今觀此心，湛然忘客主。坐了一大緣，固已遺能所。
次韻岑彥高史強本春日書懷二首  其一 蘇過 
二豪以詩鳴，優劣孰敢分。縱橫閱萬卷，何憂備三鄰。終年發揣摩，秀句吐陽春。誰云不菑畬，安取三百囷。汝潁素多奇，世不乏孫陳。著書效潛夫，奏賦嗤陵雲。哀時無祁奚，丹書誰爲焚。儻令試一割，晉盜當奔秦。德業閟不耀，天欲昌其身。定交乃余求，不貴白髮新。從此杖屨數，爲子掃榻塵。高談看亹亹，揮麈落紛紛。
次韻岑彥高史強本春日書懷二首  其二 蘇過 
逝水不可復，百年行中分。自嗟齒髪故，晚境桑榆鄰。節物謾消長，枯荄不知春。軒裳嘆雞肋，雀鼠盜廩囷。學藝晚愈拙，彈冠力難陳。澹然忘出處，任此無心雲。世路羊腸險，恐遭象齒焚。何如老山澤，憔悴非逃秦。嵩少幸咫尺，雲泉許容身。平生餘嗜好，舍舊當謀新。安心本無法，妙理契析塵。優哉真卒歲，豈復悅華紛。
寄題撫松堂 蘇過 
胸中朝市遠，何必擇所居。門無結駟客，山林入吾廬。西洛有君子，筑室城之隅。種松在庭戶，志與淵明俱。朝挹西山爽，暮尋南澗娛。霜中鶴骨瘦，雨夜龍髯疏。主人應相似，節抱陵雲孤。不知寒暑遷，肯徇世俗趨。昔稱水南北，去曳侯門裾。能伴松菊老，固知涇渭殊。我恨營口腹，斂板慚妻孥。三逕未能歸，高臥子不如。青衫滿塵土，何時返樵漁。未用北山移，我來只須臾。
寄題北海文舉堂 蘇過 
巨君竊漢璽，如取鴻毛輕。孟德老且死，不見姦業成。乃知朝無人，誰憚百公卿。一夫能仗節，介然屹長城。忠義國所託，安危與之並。吾於文舉見，坐折姦邪萌。誰能搏猛虎，乃用尺箠嬰。義氣橫宇宙，不煩尺寸兵。悲哉天所壞，一木難扶傾。梟鸞不兩立，夫子安得生。中原竟分裂，三姓鼎足爭。當知千載後，高名獨崢嶸。使君定不凡，論友古豪英。作堂追餘烈，豈祇求空名。廢卷屢嘆息，孤忠誰發明。玉石痛俱燼，鯨鯢脫誅烹。嗟余志謬懦，怒髪猶衝纓。九原不可作，涕淚徒縱橫。
和王仲弓雪中懷友之什  其一 蘇過 
出門無所之，懷刺名欲滅。要求我輩人，庶緩禮法設。城南有勝士，塊坐方禪悅。不嫌來往頻，相對餐氈雪。
和王仲弓雪中懷友之什  其二 蘇過 
我非淳于狂，君勿怖燭滅。時能啜少醴，誰爲穆生設。明窗坐弈棋，聊以寄怡悅。勝固無所爭，敗亦何足雪。
次韻少藴移竹於賈文元園二首  其一 蘇過 
猗歟丞相園，中有歲寒根。千夫屹冠劍，坐閱雲來孫。當年擁節旄，雅志在淇園。瑯玕映城郭，琴筑鳴潺湲。春筍半出林，橫鞭爭觸藩。坐陵霜雪氣，高壓桃李繁。年來王子猷，來乘刺史軒。請分一畝陰，自訪三家村。賦詩屬公考，益遣交情敦。一雨飽生意，莫嫌池水渾。
次韻少藴移竹於賈文元園二首  其二 蘇過 
我公經綸手，胡爲試盤根。忠言與嘉績，有後期臧孫。胸中五千卷，三歲不窺園。種德如川增，源深自潺湲。遽辭承明廬，出備諸侯藩。仁風被草木，已覺棠陰繁。此君況手植，伴公讀書軒。未須勞越吟，寓目聊江村。羣豪爭吐奇，和詩相勸敦。愧無崢嶸句，往繼火陸渾。
送在庭姪頷漕歸蜀 蘇過 
伯祖昔爲郎，出乘使者轓。德星照東蜀，遺愛及後昆。登車問民瘼，手拊創痍痕。遂使吾蜀人，不知獄吏尊。迢迢六十年，乃復見曾孫。曾孫早讀書，待詔金馬門。一選文昌省，駸駸西掖垣。凜然七尺軀，雲夢不足吞。乃居嚴徐間，臿齒吐吻脣。青雲豈不願，局促畏短轅。收拾五車書，歸掃西山墳。平生有家學，舍魚取熊蹯。況茲甘棠俗，尚懷挾纊恩。上以慰慈母，一笑請平反。下以慰父老，俯不怍九原。更酌老翁水，我爲歃此言。
和毋仲山雨後  其一 蘇過 
柴門似郊居，煙草碧萋蒨。君能慰幽獨，數面情已眷。山雨洗茅屋，耳目清如浣。憑君發妙語，筆有書萬卷。
和毋仲山雨後  其二 蘇過 
杜陵有佳句，久旱雨亦好。從教怨行旅，頗覺慰父老。我似廣文貧，飽食平生少。忍饑山澤儒，未易窺三島。
和毋仲山雨後  其三 蘇過  西湖
西湖跬可至，不畏城闉阻。芒鞋與竹杖，穿泥未爲苦。清波暗萍藻，中無芙蕖吐。驟雨真可人，新荷亦掀舞。
和毋仲山雨後  其四 蘇過 
能琴何必弦，便曉琴中趣。學道何所得，知迷即真悟。嘗觀指非月，要似足忘屨。歸吾無所歸，茲焉定歸處。
和毋仲山雨後  其五 蘇過 
吾廬不知暑，心閑自清涼。醉鄉豈難入，不假陶令觴。白髮我摧朽，青雲子軒昂。溪山會先往，簪組未汝忘。
和范信中雪詩二首  其一 蘇過 
春事已稍稍，雪泥阻遊觀。壯心本無多，老境嗟易闌。念子功名士，早嫌懷與安。棄繻事遠遊，肯待齒髪殘。世事屬饜耳，□□□□餐。急流成一快，勇退人獨難。慎守林泉幽，莫辭松桂寒。餘齡付空寂，粗免非意干。願同王翰鄰，未暇貢禹彈。粃糠身外物，況復子所嘆。
和范信中雪詩二首  其二 蘇過 
君家寓城市，乃有山林觀。高高復下下，卜筑殊未闌。昨夜三尺雪，閉門學袁安。且欣麥隴足，未怕紅梅殘。誰憐屬國蘇，取氈臥自餐。欲尋鳥道往，反畏屐齒難。凜凜谿邊竹，倚空爭歲寒。儼如十九夫，玉山方總干。悲風動騷屑，伴我長鋏彈。布衾冷如水，敢效無魚嘆。
小雪 蘇過 
小雪不盈寸，陰風何凜冽。那堪平地尺，奈此衣百結。天以固念念民，已兆豐年悅。不知貧與富，苦樂相懸絕。沈沈五侯居，碧瓦題目華棁。獸炭麒麟紅，銀瓶黄封揭。春風遶幄帳，醉面生綺纈。賜宴明光宮，玉色迷金闕。誰憐蓽門士，破壁穿飛屑。捉襟肘常見，納履指屢決。夜長不可度，薪濕何由爇。饑吟數更鼓，坐嘆生理拙。寒暑有代謝，俁須怨窮達。猶勝臥穹廬，破氈空自齧。
湖陰有隱君子作軒曰獨樂鄉人常希古爲賦詩屬予同作寄之 蘇過 
吾聞顔氏子，簞瓢歡有餘。不知外慕樂，服膺在詩書。君看軒冕榮，其辱與之俱。斯由豈不遂，上蔡曾弗如。倚伏無已時，循環共一塗。賢愚但相笑，莫知改前車。嗟我晚聞道，一官真蘧廬。得之不爲喜，失之分所無。塵垢未忘掃，冰炭久已除。蕭然百憂釋，夢覺兩于于。江南有高士，以樂名其居。嗜不同衆好，德則良不孤。磨鉛事簡策，校讎獨勤劬。持此返退藏，不願拾紫朱。黄卷有晤語，捨茲無與娛。安得乘扁舟，訪君在五湖。
送梁與可赴中山倉門 蘇過 
達人無畛畦，從仕聊爾耳。言辭將軍幕，去作倉庾氏。君懷著雲夢，尚有恢恢地。眷此亦鴻毛，何足爲軒輊。相君澤未遠，風流王謝比。滿牀簪笏閒，乃見山林士。嗟余南畝人，投老坐關市。蕭然見眉宇，真足忘漿餽。平生南陽館，市駿得千里。帳中三千客，不數曳珠履。要知磊落人，臭味同蘭茝。翻然若鴻鵠，飛去今無幾。我行抽手板，亦復還耒耜。安能久俛首，自困刀筆吏。
葉守奉詔祠神霄二首  其一 蘇過 
帝子閔下士，狩臨千柱宮。來如月照夜，去若電掃空。馨香薦明德，降嘏初無窮。靈光每下燭，陋彼齋房中。大道含一氣，地天本相通。精誠貫白日，閶闔來清風。俾爾仁壽域，不宰造物功。眷言蘋藻微，報施良已豐。
葉守奉詔祠神霄二首  其二 蘇過 
正直神所予，誠存邪自閑。齋壇夜寂寞，天風吹佩環。想像鸞鶴駕，雲霞隘空山。翩躚款帝闉，羣馭相追攀。屏息百慮空，凜然夜氣還。心灰塵埃境，跡寓沖虛間。益守清凈化，俗情開昧頑。無聲頌文德，庶幾窺一班。
北山雜詩十首  其一 蘇過 
慟哭悲素秋，言登北山脚。昏埃迷滬嶺，疲馬戰犖確。歲月苦易得，俯仰成今昨。山雨壞古道，耕舂演示變谿壑。飛妖雖已息，空穟那堪穫。農夫抱耒嘆，四顧淚雨落。
北山雜詩十首  其二 蘇過 
空山寂無聞，獨擁寒鑪火。時時黄犬吠，知有行人過。扣門但樵叟，束薪求售我。辛勤易一飯，空腹安能果。我困亦無幾，僮僕行憂餓。明朝且食粥，彈鋏悲楚些。
北山雜詩十首  其三 蘇過 
霜餘木葉脫，浩蕩風千里。簸搖茅屋下，布被冷如水。吾儕貧亦巧，紙帳陋紈綺。柴門任軒吼，曉夢方清美。牆東新鑿牖，朝陽催我起。安眠愧耕者，隴月射牛耳。
北山雜詩十首  其四 蘇過 
午椀不能寐，牀頭井百尺。轆轤下長綆，鏗響鳴山骨。分甘遍鄰社，甚旱猶湍碧。烹茶沸小鼎，自撥寒灰白。默默誰與語，扣門惟木客。坐念魯兩生，壁間有陳迹。
北山雜詩十首  其五 蘇過 
默李吾所畏，文字班馬流。空齋鎖長夜，尺瀆橫吞舟。誰令效方朔，顧盼侏儒羞。不如談天李，高論隘九州。能爲齊諧語，自許監河侯。浮沈閭里間，與世真無求。
北山雜詩十首  其六 蘇過 
西南望平原，汝水稻千頃。黄雲卷𥝧稏，懷我江湖境。扁舟五月時，潑眼菱荷凈。歸來逢歲惡，半臂換湯餅。悵望雲子白，悲辛殘炙冷。采薇聊卒歲，雅志在箕潁。
北山雜詩十首  其七 蘇過 
居閑本可樂，閑久復難度。此心苟無著，永日未易暮。平生有習氣，但對黄卷語。詩書與博弈，等是忘閑具。不如觀此心，安用徒勞苦。湛然返靈源，當求無所住。
北山雜詩十首  其八 蘇過 
濛澒山頂雲，欲雨晝昏黑。似聞田父喜，茅舍有點滴。今年秋有蜚，不敢藝兩麥。天公猶見憐，一犁應不惜。我雖厭泥濘，與爾同休戚。詵詵有遺種，更望雪三尺。
北山雜詩十首  其九 蘇過 
氈裘禦霜風，從人笑胡服。長齋似浮屠，逾月不知肉。東鄰有病媼，髪白垂鸛鵠。擁竈坐無衣，何曾飽脫粟。哀哉天民窮，壽考非其福。同此覆載間，我生良已足。
北山雜詩十首  其一○ 蘇過 
山月半輪出，寒光射天明。微雲掃何處，萬籟沉無聲。褰衣步東嶺，仿佛游化城。下視寰宇間，醯雞等營營。余幼好奇服，簪組鴻毛輕。羽人儻招我，攜手雲間行。
餞任況之 蘇過 
我如支離人，自負百鈞趨。羊腸路九折，傴僂纔半途。道逢任夫子，忽焉巾柴車。問君當何之，駕言返舊廬。息肩子有日，我愧今不如。嗟哉妻孥累，口腹亦見驅。一墮世網中，局促轅下駒。秋風送鴻鵠，萬里翔天衢。蓬瀛豈難到，定笑山澤癯。那知羈旅懷，扁舟夢江湖。行當投劾去，暮景收桑榆。願回結駟駕，時過原生居。
三月十九日同仲豫兄長率崔遐紹趙漢英游朱園放魚 蘇過 
何人潰溪流，忽作瓴建屋。不知幾魚蝦，生斃此枯瀆。纖纖躍泥沙，濡沫曾不足。雖求升斗活，終困螻蟻毒。眷余二三子，行春訪脩行。危橋得小憩，涸鮒哀窮蹙。汲井叩鄰里，捐金勸僮僕。好生人所欣，稚子助擥掬。要令徙窟宅，終免愧口腹。瓶罌得千尾，不滿百錢贖。勿輕其微細，有如異草木。蟻蜂雜君臣，蝸角載蠻觸。君看長平戰，一舉百萬覆。擾擾大塊中，鉅細同倚伏。達人齊萬物，愚士蔽一曲。慎勿廢此言，小惠何足錄。
歲暮見懷  其一 蘇過 
所願非富貴，甘苦同友于。長衾與大枕，共寢從懸弧。爾來萬里別，南北如囚拘。一夫苟不獲，仁聖惟予辜。而我三兄弟，飄泊海與湖。
歲暮見懷  其二 蘇過 
紛紛月掛樹，征人念行路。行路何茫茫，誰爲供屝屨。努力治蕪穢，公歸定非暮。東門會祖道，嘆息兩疏傅。滌器當自今，歸歟不愆素。
次韻孫海見贈  其一 蘇過 
碌碌抱關好，孰爲賢與愚。休歌紫芝曲，且和南郭竽。達人齊萬物，軒冕等塊蘇。
次韻孫海見贈  其二 蘇過 
神仙何渺茫，羽人想丹丘。讀書悼無成，賣劍行買牛。眷此三萬軸，傳家無鄴侯。
次韻孫海見贈  其三 蘇過 
折腰爲五斗，強言筦庫職。譬如彈隨珠，徒喪竟何得。坐詠淵明篇，令人有愧色。
次韻孫海見贈  其四 蘇過 
論交逮蓬蓽，此道久寥邈。君侯廊廟人，顧我何數數。夜光忽暗投，按劍驚卓犖。
次韻孫海見贈  其五 蘇過 
自分麋鹿姿，食薇山之阿。不意設羅門，屢辱結駟過。清談脫麈尾，奈此落月何。
次韻孫海見贈  其六 蘇過 
仕宦纔百日，邴公有餘懽。君今吏一邑，蕭然懷抱安。回翔雲間翮，退學鴻在磐。
次韻孫海見贈  其七 蘇過 
簪組實外物，去來無慍喜。君看失馬翁，倚伏寄妙理。顧我不亡存，斯言定非綺。
次韻孫海見贈  其八 蘇過 
嗟余幼好奇，乘桴蹈南海。遠游信雖美，驚夢今猶每。一飽類邯鄲，苦樂何足駭。
次韻孫海見贈  其九 蘇過 
居閑得三益，詩社畢此生。君才浩無際，可畏銀河傾。孤軍犯大敵，半夜壁屢驚。
次韻孫海見贈  其一○ 蘇過 
君有中山好，嚴風彫塞草。日月遽如許，相從恨不早。當呼伯雅君，看子玉山倒。
次韻任況之 蘇過 
谿山豈遠人，吏縛苦難到。豈惟畏簡書，誰與同嗜好。我作汝潁行，蹉跎春事老。況逢懷抱惡，千里風霜冒。故人知我歸，尺書遠見勞。似尋西溪約，故遣一介報。何時脫韁鎖，著我林泉帽。願言絕臧否，安用分瞭眊。世故定可憎，覆車寧復蹈。且共醉山翁，同看接䍦倒。
次韻王仲弓贈史得之 蘇過 
春風回東皋，春雨濕田舍。芒鞋問脩竹，小圃條疏柘。史侯得此趣，十年官早謝。定知猿鶴怨，衣繡空行夜。世無摩詰手，誰見輞川畫。且復浮沉遊，款段聊叱咤。
次韻趙承之數詩 蘇過 
一生拙自謀，老去復誰諫。二年此流落，汝豈宜仕宦。三黜固不辭，難堪妻妾訕。四海將安歸，面垢風裂骨骭。五鼎不願食，誠言豈容贋。六韜素無奇，破敵未有間。七十古所稀，田園當早辦。八駿方並驅，瑤池朝與宴。九牛亡一毛，安用蓬蒿鷃。十室請老焉，佩弦吾敢慢。
送伯達兄赴嘉禾 蘇過 
我生三十餘，憂患恰半生。飄零萬里外，偶存三弟兄。去去復遠別，朔風催客征。相看各華髪，豈免兒女情。五載臥箕潁，分甘一廛氓。嗟哉生理拙，口腹不解營。各逐升斗仕，彈冠愧淵明。誰知三徑荒，聊代十畝耕。我政牛馬走，君乃簿書嬰。壯心已灰槁，焦芽不復萌。莊舄偶懷越，嗣宗求步兵。行藏本無意，簪組鴻毛輕。脫去西風塵，江山照人清。扁舟五湖月，千里爲蒓羹。行著下下考，願辭赫赫名。青衫旁吏，時哉那可爭。
和呂居仁宿盤溪 蘇過 
君詩如芝蘭，君操如松竹。寧當食舍魚，坐待熊蹯熟。申商掩仁義，已作高閣束。長吟失憔悴，短綴謝煩促。自然四壁空，惟有三冬足。我懷嵩少游，已辦巾一幅。願言山中友，先登惟子獨。須煩懸河辯，令我千兔禿。歸來詩滿囊，大勝富潤屋。窮通有定分，鳬脛悲所續。一醉盤溪堂，自取君詩讀。
駕李行父遷居盤溪 蘇過 
揚雄無儋石，而有宅一區。陶令官可棄，未免愛吾廬。古來賢達士，忘世未忘軀。豈知美惡間，共盡同籧篨。平生李居士，挈攜四壁無。常有好顔色，直緣身世疏。前年家城東，一椽爲有餘。今年家城西，隱几猶昔吾。此生正如此，夢覺兩徐徐。曾何置欣戚，舍舊新是圖。吾儕真小人，問訊填里閭。聊爲盤溪喜，德鄰良不孤。益知水竹深，中有山澤癯。雖非三宿桑，且學壺公壺。
次韻信中郎官庵 蘇過 
飛流半山來，忽作長劍倚。吾知有奇境，何畏虎尾履。郎官初得名，山川雖信美。誰能此巖居，暫寓非終止。吾儕世外緣，壯心殊不已。每譏懷與安，同是非夫恥。忍饑啖藜藿，且博一笑喜。更尋雲外人，安得助薪水。伶俜穿鳥道，窈窕下澗底。路述煙草合，欲往不得跬。登樓亡其梯，航海失一葦。仰觀二三子，脚下雲埃起。山靈若相戲，危石折屐齒。憂我不再來，遺恨丘壑裏。借君談天口，駭我未聞耳。秋高山更奇，後會志益偉。捫蘿貴先登，噬臍無效此。與君控扶搖，赤腳踏清泚。
僕以事至洛言還過龍門少留一宿自藥寮度廣化潛溪入寶應翼日過水東謁白傅祠游皇龕看經兩寺登八節尤愛之復至奉先作此詩以示同行僧超暉 蘇過 
崢嶸兩山門，共挹一水秀。灘聲千鼓鼙，石壁萬龕寶。何人植翠柏，幽徑出塵囿。金銀佛寺古，夜籟笙竽奏。僧稀梵唄少，石險松竹瘦。惟當效樂天，早晚棄冠綬。
予寓洛陽寶壇有僧悟超類有道者與語論事能援古證今蓋未祝髪時讀孔氏之史書涉獵大義爲浮屠猶不廢今老矣不復讀也形骸枯槁真能遺世故而玩死生者送予至龍門陪予游東西兩山作此詩別之 蘇過 
我生江海上，性與魚鳥逸。端來入世網，竟坐形骸役。此心本洞然，六月遭怵迫。常恐忘迹熟，主人不勝客。道人偶相逢，宿契類疇昔。巉巖秀眉目，灰槁心木石。語我學道難，吾徒猶不力。紛華久風靡，外慕失閫域。卑之毋高論，遣去身外物。未能忘饑寒，衣布飯疏糲。此語君自味，至道在咫尺。閱人吾雖多，子獨無荆棘。送行聊過谿，共躡登山屐。
次韻范信中 蘇過 
將軍山林士，本無軒冕意。乘流亦悠悠，得坎便止止。平生劇孟徒，作詩建安似。曹劉或爭先，沈謝何足擬。人窮語益工，天或相夫子。念君綠髪初，四海一身耳。要見元魯山，萬里立自致。許君窺藩籬，竟以身後委。翩然復躡蹻，便非昔隱几。功名頗見迫，終欲老雲水。豈料小卜筑，一谿城市裏。從茲儻來物，不足置慍喜。用尋巢許遊，無愧汝潁士。我有𥝧稏田，君多櫻筍美。杖屨日往來，風流豈不偉。
次韻趙承之留別 蘇過 
出處事莫並，昔諳今則疏。一從畏車冕，意遂甘泥塗。種髪日就白，衰顔寧再朱。壯心空萬里，老病寄一區。故人來蓬海，過門問樵蘇。平生詩酒豪，醉倒扶吳姝。憶昨試京兆，笑談鼠盜無。雞牛本同割，刀几無精粗。去去南陽野，何以爲君娛。三年方赤地，政成少踟躕。古爲賢守多，方略想可圖。民言或有酌，近數崔大夫。惜哉事大謬，誰爲焚丹書。
小斜川 蘇過 
我老不自愛，幾時真罷休。浮沈閭里間，漫效馬少游。年來五十化，逝水無停流。胸中粗已了，浩蕩欲沒鷗。淵明我同生，共盡當一丘。試筑小斜川，佳名偶相儔。亦稱辛丑歲，與公更倡酬。當時二三友，得如友不。賦詩俱不地，疑有湛輩憂。聊將桃李句，瓊瑰副吾求。
賦鼠鬚筆 蘇過 
太倉失紅陳，狡鼠得餘腐。既興丞相嘆，又發廷尉怒。磔肉餧餓貓，紛髯雜霜兔。插架刀矟健，落紙龍蛇騖。物理未易詰，時來即所遇。穿墉何卑微，託託此得佳譽。
子莊約況之遊西溪不至任有詩次其韻 蘇過 
邊城無一娛，孰云從軍樂。惟有退食間，柴門可羅雀。念我江湖人，久不負漁樵約。安得漫浪遊，時解冠带縛。令尹我輩人，孤標寡然諾。晚逢任參軍，詩思湧泉落。裹飯從子來，隱几訪南郭。庶結三友懽，一笑忘杯酌。西溪淥已漲，渚柳風交錯。目斷君不來，孤鴻沒山脚。
寄題岑彥明猗蘭軒詩 蘇過 
羣芳爭春風，百態工嫵媚。毛嬙與西施，未易笑倚市。豈如空山蘭，靜默羞自致。幽香不可尋，獨秀繁露墜。高情謝簪組，遁世漢綺季。端來從子遊，定覺同伏味。岑衛星絕俗，厭貧聊試吏。官曹冷如水，終日學奇字。未能三徑歸，故作九畹藝。後來當勿剪，伴我司庾氏。
和趙承之竹隱軒詩 蘇過 
莫將不貲身，玩此有限年。心待三逕足，何時賦歸田。陶令甑無粟，阮公不言錢。可憐六尺軀，坐受衆目憐。我正犯此戒，隱憂浩無邊。幽懷祇自知，攪佩悲芳荃。聞君昔種竹，妙意誠超然。欲伴歲寒老，此計將終焉。鬰鬰環堵中，清風自招延。林泉有餘樂，簪組未易牽。早知文章累，不願銘燕然。一爲世所羈，遂與昔志捐。富貴豈不欲，孤高易隮顛。翻然回吾駕，造物報爾天。辛苦自纏縛，老蠶迷再眠。邯鄲一夢破，懷抱良蹁躚。寄語山中友，信歸在言前。耘治秋水凈，掃灑春風妍。君言誠起余，肺腑不待鐫。強顔爲升斗，情態等市廛。投紱亦從此，過君請擊鮮。中止微鹿門隱，不愧竹林賢。放懷繩墨外，俱作平地仙。
寄題任況之樗翁軒詩 蘇過 
豫章生而奇，蔚有千尋志。柯爲直見伐，根中萬乘器。自貽斧斤厄，信坐文章累。不如樗與櫟，生理默自遂。榮枯同蒿艾，老死徒棄置。我願處不材，一官隱官市。豈知夏畦勞，乃負淵明愧。卻羨任公子，蕭然居畏壘。彈冠聊爾爾，頗似漆園吏。官居接農舍，稼穡雲靡靡。放衙日亭午，吏散飽春睡。此語慎勿出，請爲倉庾氏。
和叔寬田園六首  其一 蘇過 
早歲厭華屋，曲肱慕飲水。躬耕二頃田，僅可畢祭祀。長懷饘粥憂，每抱瓶罍恥。雖知學稼拙，豈不賢乎已。衰才謝嚴徐，吐吻上插齒。各從我爾好，勿問誰慍喜。
和叔寬田園六首  其二 蘇過 
平生粗知田，疆理南復東。常祈五日雨，未厭十日風。紛紛秀莨莠，恐害嘉穀叢。芟夷絕根本，肅殺先秋冬。坐獲箱筥收，庶幾粢盛供。一飯食我力，願與農夫同。
和叔寬田園六首  其三 蘇過 
芃芃稼連雲，老少紛在場。禾稼已困雨，秔稌亦沒秧。計窮走羣望，敢愛牛與羊。可憐拾麥人，不憚道路長。號呼泥水中，滯穗收殘黄。對之懷抱惡，寧忍自舉觴。
和叔寬田園六首  其四 蘇過 
重陰自凝結，雨脚方四羅。懸知茅屋下，寧有襦袴歌。終年望一麥，此地心今蹉跎。平疇亂蛙蛤，原隰長薜莎。哀哉南畝人，休戚均爾多。朝陽何時出，赫赫散滯疴。
和叔寬田園六首  其五 蘇過 
縣官真愛民，使者交農徑。課吏有殿最，期使田野凈。蒼蒼豈遠人，禍福依民聽。欲知豐年報，常鑒德業盛。近聞河湟復，羽書獲萬姓。吾無矢石功，甘此夏畦病。
和叔寬田園六首  其六 蘇過 
十年資章甫，人棄我亦閑。得從長沮遊，時把嚴陵竿。本非厭作吏，未忍違故山。朝來行西疇，果腹惟三餐。信哉負郭美，五斗何足干。長爲田舍翁，所樂非所嘆。
張幾仲被召還朝其幕府趙承之送行至漳水用杜子美詩爲韻作詩十篇既還孫志康亦取其韻追送過方官並門因幾仲之來遂得諸公相遇今幕府例罷不能無離索之意故亦用此韻見意  其一 蘇過 
元戎度量大，六二坤直方。好士常仄席，疾惡如探湯。威名在夷虜，功烈紀太常。臧孫自有後，何必諫如棠。
張幾仲被召還朝其幕府趙承之送行至漳水用杜子美詩爲韻作詩十篇既還孫志康亦取其韻追送過方官並門因幾仲之來遂得諸公相遇今幕府例罷不能無離索之意故亦用此韻見意  其二 蘇過 
承明用儒將，那知有程李。坐制犬羊羣，泥封一丸耳。平生晉公子，從者皆國士。誰爲彀中游，狐趙何難擬。
張幾仲被召還朝其幕府趙承之送行至漳水用杜子美詩爲韻作詩十篇既還孫志康亦取其韻追送過方官並門因幾仲之來遂得諸公相遇今幕府例罷不能無離索之意故亦用此韻見意  其三 蘇過 
聞公卜菟裘，欲訪有魚稻。綵衣歸林下，池塘共春草。賢者享三樂，世俗未易道。但恐東山心，上意還不報。
張幾仲被召還朝其幕府趙承之送行至漳水用杜子美詩爲韻作詩十篇既還孫志康亦取其韻追送過方官並門因幾仲之來遂得諸公相遇今幕府例罷不能無離索之意故亦用此韻見意  其四 蘇過 
我生良多難，已安懸磬室。端來強斂板，詭詞學造膝。枯荄那復春，羸兵敢借一。振履獨商歌，知音賴師乙。
張幾仲被召還朝其幕府趙承之送行至漳水用杜子美詩爲韻作詩十篇既還孫志康亦取其韻追送過方官並門因幾仲之來遂得諸公相遇今幕府例罷不能無離索之意故亦用此韻見意  其五 蘇過 
君從河朔來，言尋子桑飯。蹉𨇤自忘形，請交不敢憚。念君青雲士，我是江湖散。共爲逍遙游，未用相推挽。
張幾仲被召還朝其幕府趙承之送行至漳水用杜子美詩爲韻作詩十篇既還孫志康亦取其韻追送過方官並門因幾仲之來遂得諸公相遇今幕府例罷不能無離索之意故亦用此韻見意  其六 蘇過 
與君期歲寒，窮堅老當壯。相從茅茨下，不羨凌煙上。仲由志亦陋，傷哉生無養。豈知衆所憂，簞瓢有佳況。
張幾仲被召還朝其幕府趙承之送行至漳水用杜子美詩爲韻作詩十篇既還孫志康亦取其韻追送過方官並門因幾仲之來遂得諸公相遇今幕府例罷不能無離索之意故亦用此韻見意  其七 蘇過 
三士從公歸，浩然志已諧。嗟余哭窮途，命也與時乖。落日慘關樹，凄風生庭槐。杖藜空徙倚，抱此難吐懷。
張幾仲被召還朝其幕府趙承之送行至漳水用杜子美詩爲韻作詩十篇既還孫志康亦取其韻追送過方官並門因幾仲之來遂得諸公相遇今幕府例罷不能無離索之意故亦用此韻見意  其八 蘇過 
士貴得所託，結根悲兔絲。長松在萬仞，豈爲寒暑移。道義倘可棄，投歸吾不辭。區區寡所合，知我殆非私。
張幾仲被召還朝其幕府趙承之送行至漳水用杜子美詩爲韻作詩十篇既還孫志康亦取其韻追送過方官並門因幾仲之來遂得諸公相遇今幕府例罷不能無離索之意故亦用此韻見意  其九 蘇過 
我營潩水居，晏子近市隘。聞公欲卜鄰，會筑于門大。暫爲蒼生留，行作歸途戒。從此敢言交，紵衣仍縞带。
張幾仲被召還朝其幕府趙承之送行至漳水用杜子美詩爲韻作詩十篇既還孫志康亦取其韻追送過方官並門因幾仲之來遂得諸公相遇今幕府例罷不能無離索之意故亦用此韻見意  其一○ 蘇過 
並門逢惡歲，寂寞如在陳。況我官獨冷，對客寒無茵。謀生求二頃，蓽門安賤貧。明時非自棄，願作畎畝臣。
送趙承之官滿還朝 蘇過 
先君昔論交，士爲天下服。同升顧周行，歲晚逢吏部。俱懷丘明恥，共棄夫子惡。君方汗血駒，早就凌夢鄉賦。千里不難到，乃願伯樂顧。懷謁來中山，自許相如慕。荆州一得見，意已輕萬戶。我時望膺門，通達愧文舉。顧茲豪傑人，驥尾失早附。蹉跎二十年，塵滿幷州路。班荆話疇昔，墮淚髪垂素。中郎真有子，盡以功名付。文章蓋餘事，剛茹柔不吐。聊從兩油幕，謾借將軍筯。笑談出羽檄，橫槊縱奇句。吾聞明天子，赫赫張治具。網羅到巖穴，況子籍其譽。鐫功燕然山，行有千載遇。豈宜山谷中，尚使騏驥騖。請緩三逕歸，執筆太史柱。
送王晉之還朝 蘇過 
承平絕羽書，盛德戢武威。將臣歸宿衛，禮樂班王畿。君侯褒鄂裔，汗血餘光輝。馬上談詩筆，笑學孫吳非。往年綴內朝，緩带臨戎機。駕言樽俎間，已覺枹鼓稀。我卜潁水居，里社得所依。方懲赤丸俗，遽賦杕杜歸。歸朝侍玉輦，絡馬黄金羈。封侯自有骨，坐看擇肉飛。
聞潮陽吳子野出家 蘇過 
予昔少年日，氣蓋閭里俠。自言似劇孟，扣門知緩急。千金已散盡，白首空四壁。烈士嘆暮年，老驥悲伏櫪。富貴比浮雲，妻孥真敝屣。世事如余何，禪心久空寂。世間出世間，此道無兩得。故應入枯槁，習氣要除拂。丈夫生死易，趨舍志匪石。當爲師子吼，佛法無南北。
用韋蘇州寄全椒道士韻贈羅浮道士三首  其一 蘇過 
是身如傳舍，富貴同過客。齒髪日夜衰，職業道德哉卵投石。幽人臥林下，沆瀣餐竟夕。應笑蘭亭游，回頭已陳迹。
用韋蘇州寄全椒道士韻贈羅浮道士三首  其二 蘇過 
神仙豈無路，試訪武陵客。天河尚可到，歸驗支機石。世人耳目隘，露槿那知夕。同趨桃李蹊，肯踐商顔迹。
用韋蘇州寄全椒道士韻贈羅浮道士三首  其三 蘇過 
異時公子貴，珠履三千客。人生一飯飽，安用家萬石。百年過隙爾，朝不及謀夕。吾駕當早回，覆車豈無迹。
次韻和韓君表讀淵明餽曾存之酒唱酬之什 蘇過 
彈冠初爲米，掛冠不待稔。人言學陶生，此舉安能盡。陶生物表人，世網那得窘。邈如孤鳳凰，翱翔天際嶺。聊應寓詩酒，不在朱絃韻。曾韓輕軒冕，雅意妙無畛。遠尋柴桑游，時遣醉帽隕。陟世憎儻來，歸耕猶有準。糟床得佳友，麴糵粗可信。攝衣請從之，嗟我獨後警。
送趙儀之丞汝陰 蘇過  西湖
先師詔後人，學優仕有餘。治身猶農功，勤惰報亦如。公子生華屋，翛然山澤癯。胸中一丘壑，結髪談詩書。閑平風流在，自與常人殊。清華通帝籍，簪受輝里閭。我獨求試吏，十室聊卷舒。未起青雲心，且與黄卷娛。淮壖留薦饑，待子活焦枯。前賢迹相踵，詠歌載西湖。麥秋未可期，往哺當勤劬。作詩聊祖道，請以書鄰虛。
送葉藴歸縉雲 蘇過 
昔直承明廬，誰似先生早。前無雒洛人，後笑馮唐老。機雲謾聲價，班馬空詞藻。豈知淵源來，尚覺河漢小。斯文嘆未墜，妙意付幽討。言乘刺史藩，曾視金鑾草。飄然香案仙，宜著蓬萊島。未忘經濟心，甘爲窮鬼笑。手援溝壑危，自上蠲賦表。不知古襦袴，能活幾枯槁。端如德星臨，民瘼一驅掃。方安龔遂政，遠賦陽城考。越吟念莊舄，贈策嗟秦繞。江湖計不疏，經史心未了。但收王車歸，三徑不足道。平生林泉志，久矣軒裳藐。遠同謝安石，樂比東山好。蒼生獨未買，政坐功名擾。漢庭求諸儒，慨想前輩少。不用嘆周南，亟聞宣室召。
送八弟赴官汝南 蘇過 
丈夫志四方，彈冠苦不早。終童來請纓，賈誼試三表。二子俱弱冠，功名滿懷抱。要非江湖士，未易語枯槁。君年逾三十，閉門事幽討。父兄逼從仕，攬轡方稍稍。久安田舍樂，寧坐元龍笑。白髪始爲郎，定似馮唐老。效官麴糵間，區區營一飽。雖知漿饋薄，要使人無保。淮蔡山川類，民淳足魚稻。作詩慰所思，夢繞池塘草。
登峻極頂 蘇過 
言登嵩高峰，結束兩芒屩。攝衣上天梯，股栗戰犖確。不知幾流汗，躍出萬仞壑。剛風被太虛，塵世俯下濁。依稀兩仙童，遺我一丸藥。平生井底蛙，未見宇宙廓。四維忽騫舉，小知爲磅礴。得窮恢譎眼，賴有騰趠脚。東觀扶桑升，北瞰天河落。兏須議雄尊，培塿眇廬霍。
渡泉嶠出諸山之頂 蘇過 
岑崟蔽日月，左右信艱哉。萬壑共馳騖，百谷爭往來。鷹隼既厲翼，蛟龍亦曝腮。崩壁迭枕臥，嶄石屢盤迴。伏波未能鑿，樓船不敢開。百年積流水，千歲生青苔。行行詎半景，余馬以長懷。南方天炎火，魂兮可歸來。
叔父生日  其一 蘇過 
百川赴東海，如走萬國朝。橫岫列嵩岱，衆山失岧嶢。吾道豈不尊，凜然干雲霄。斯文有盟主，坐制狂瀾漂。天實相我公，高臥不知招。手持文章柄，爛若北斗標。末學病多歧，寢令世俗澆。申商日充塞，仁義愈寂寥。造物真有意，俾公以後凋。羣邪終放鄭，正始會聞韻。過也匪私祝，彼蒼自昭昭。後生方有託，未用憂簞瓢。
叔父生日  其二 蘇過 
溝瀆嗟尋常，固爲吞舟厄。風無九萬里，焉載垂天翼。老人臥箕潁，初非厭簪紱。時哉莫吾容，道大俗隘迫。虎兕歌曠野，鸞鳳棲枳棘。蒼生謾悵望，吾道何欣戚。卜筑殆將隱，門無翟公客。高蹤躡巢由，援手謝卨稷。我觀造物意，申甫爲時出。未應茲偉人，獨不裨衮職。功名世所趨，富貴亦過隙。豈知難老福，天以壽有德。亭亭南澗松，不羨棟梁索。方茲閱寒暑，寧欲顧匠石。世間出世間，此得無兩得。回首承明廬，摩挲看銅狄。
叔父生日  其三 蘇過 
鬰鬰澗底松，千年養奇幹。盤根入窈窕，翠蓋摩霄漢。巖深飽霜雪，路絕窺輪奐。空回牛刀手，屢發匠石嘆。物生非不逢，得天地所贊。雖微棟梁求，幸免斤斧難。我公廟堂人，端委四夷憚。豈惟福蒼生，高風激貪懦。云何臥箕潁，當寧方宵旰。吾道久寂寥，賢愚良未判。汗顔一如既往血指，袖手寧坐看。卷懷霖雨心，警策露電觀。形神妙自契，眉目光璀璨。長松信可倚，柯葉四時貫。東風漫滋榮，寒雨徒零亂。何異楚靈椿，春秋安可算。
叔父生日  其四 蘇過 
物居覆載間，陰陽爲盛衰。我觀衆草木，春風不相遺。春風暫能榮，還有搖落時。區區諉消長，歲月胡能支。世人如草木，世態豈異茲。擾擾方寸中，坐受寵辱移。晝錦方自眩，飲水誰汝知。可憐千金軀，坐困毫與釐。大哉孔孟志，夫子真能師。浩然剛在氣，直養充四維。貧富未易動，寒暑何從窺。塞馬無倚伏，昭琴謝成虧。還觀儻來物，造物戲小兒。臞仙事吐納，閱世猶有之。至人不導引，眉壽何復疑。惟應廣成子，當與此心期。
贈詩僧從信 蘇過 
吳山翠如藍，越水碧如銅。山川吐奇秀，儒釋俱爭鋒。接跡有禪老，提綱古宗風。其餘將詩律，島可不足攻。我久客塵土，雖窮詩未工。要知筆硯廢，似缺山水供。上人三吳來，句法乃有從。老潛已黄壤，弟子傳清雄。益復訪雲水，高情謝樊籠。試草北山移，爲我招琴聰。
送鄉僧世鵬遊嵩少 蘇過 
吾蜀士尚氣，憑陵以相高。儻無勝己友，便絕平生交。詩書將吾軍，道藝恃所操。寧甘斃百戰，詎肯挫一毫。氣俗未易改，波瀾到方袍。世鵬此其流，何止事風騷。我觀浮屠法，成佛須我曹。榮枯寄夢幻，生死真鴻毛。恨子太孤直，嶄然出蓬蒿。須防斤斧厄，且爲聲名逃。空山人迹少，晏坐狐貍嗥。三年再見子，庶其免風濤。
訪江令德脩置酒泛舟 蘇過 
微雨止復作，柴門蓬蒿積。城隅得幽逕，違淖洷躡屐。吾邑有君子，官居似禪寂。惟聞弦歌聲，不見慍喜色。公庭絕笞箠，東閣亂書帙。蕭然拂塵榻，容我不速客。清風掃煩溽，淺沼弄寒碧。小飲起縱棹，荷翻珠的皪。我本江湖人，久負雲役。釣竿未入手，越吟同莊舄。君行賦杕杜，我分安蓬蓽。他時剡溪船，永謝言游室。
次韻曲水泛舟四首  其一 蘇過 
節物自催迫，意閑歡有餘。駕言二三子，往尋隱者居。城隅有喬木，人言于公閭。當時乞身歸，買田將結廬。悲哉絲竹地，今爲狐兔墟。野色映脩竹，清溪數游魚。驚風下木葉，策策紛填渠。俯仰成今昔，嘆此卜筑初。
次韻曲水泛舟四首  其二 蘇過 
謫仙來人間，風流占名城。時將琬琰句，自和鈞天聲。好語一題拂，羣趨耳爭傾。溶溶此溪水，似契高人情。未許五湖去，聊爲一舟橫。我意正浩渺，酒觴且徐行。仍呼明月來，孤光與簷平。邈焉想塵寰，萬類方營營。
次韻曲水泛舟四首  其三 蘇過 
歲晚得膏澤，蕎花香滿村。稍令催科帖，迤邐不到門。我有賢太守，手撫瘡痍痕。未遽捨我去，壽公福祉繁。一飽誠難得，敢忘肉骨恩。爭看刺史天，扶攜上牆垣。忽驚麋鹿姿，中有誠意存。顧予一廛氓，聊誦野老言。
次韻曲水泛舟四首  其四 蘇過 
性不事軒冕，敢從公卿遊。田歌扣牛角，誰意樂府求。公有三島客，凜然氣橫秋。賦詩兩未厭，卒歲當優悠。越吟何太早，言尋丘壑幽。但恐元龍笑，汲汲謀田疇。寄語玉澗友，達人遺乘流。拄笏看西山，不妨茲唱酬。
訟風伯 蘇過 
天胡久不雨，我欲訟之天。二麥槁欲死，驕陽猶熾然。重陰數布野，雨意來無邊。未許一濡地，輒遇四風顛。擺搖澗谷響，寧復留雲煙。雨師良已勤，風伯殆未悛。天公縱此爲，忍使暴我田。默訴若有答，不待巫史傳。昨者六七月，屋溜如繩懸。淋漓逮十日，奔突潰百川。行旅已斷道，閭閻欲通船。不藉屏翳功，日星幾變遷。我請酌民情，血誠通帝淵。風雨要有時，乃不爲咎愆。赤子仰粒食，云何絕其煙。徒閔負販勞，不憂稼穡先。怨讟滿南畝，懽忻爲市廛。謾說昏墊害，欲誇掃除賢。何曾補日月，空祇留饑年。區區訟風伯，聊賡退之篇。
雨後見月 蘇過 
薰風轉亭午，流汗浹絺綌。隆隆空山雷，跨海飛雨黑。芭蕉集亂響，風竹瀉暗滴。懸知歲有待，已喜瘴先滌。沈沈璧月上，稍稍星河出。枕簟延清光，草木沍寒碧。幽人夢未回，良夜誰與惜。隔籬喚西家，倒榼共餘瀝。西家長苦貧，而有好顔色。終年飯半菽，愛酒無從得。嗟余不解飲，看爾時舉白。豈不賢老兵，聊慰羈旅夕。
次韻大人五更山吐月  其一 蘇過 
一更山吐月，鑑影搖空瀾。懸知今夕遊，不減蓬瀛看。凈霧掃餘瘴，清飈戒初寒。行樂不可遲，乃此桂未殘。
次韻大人五更山吐月  其二 蘇過 
二更山吐月，玉杯側清夜。誰知蜑子船，獨釣澄潭下。幽人酌桂醑，冰碗白玉藉。他時羅浮錄，父老成佳話。
次韻大人五更山吐月  其三 蘇過 
三更山吐月，半璧沈沈起。無言三友歡，夜夜仍會此。羽毛見秋蟲，鮮甲動沙水。此味世莫知，勿言驚俗耳。
次韻大人五更山吐月  其四 蘇過 
四更山吐月，紙帳驚虛明。披衣訪黄冠，野渡孤舟橫。束緼旋乞火，犬號驚夜行。歸休勿久娛，霜露滿山城。
次韻大人五更山吐月  其五 蘇過 
五更山吐月，纖纖猶燭幽。寸陰惟此夜，敢辭數登樓。寒砧遠隨風，鳴蛩亦悲秋。憑欄獨搔首，微吟和漁謳。
贈王子直 蘇過 
南行幾萬里，親舊書亦缺。誰知傾蓋交，乃勝白頭節。去國日已遠，凄涼瘴煙窟。未著絕交書，已嘆交遊絕。門前空雀羅，巷語紛鴃舌。怪君一事無，訪我此窮髪。自憐甑生塵，每愧羹屢頡。何以爲子娛，江水清可啜。男兒重志氣，勿使變窮達。寧甘一瓢樂，恥爲五斗折。火急數相聚，回頭君欲別。一榻當再懸，重來爲君設。
和叔寬贈李方叔 蘇過 
管鮑死已久，交情雲雨翻。平生我知子，窺見牆及肩。老驥嘆伏櫪，壯士悲暮年。百金空鬻技，未分齒髪殫。哀哉兔絲蔓，生理寄所纏。君看秋風至，掃蕩何時安。誰令三徑荒，投老食屢艱。短綆謾自持，欲引百尺泉。造物不我私，同彼草木繁。不求桑榆暖，乃慕松桂寒。學稼雖可賤，樂志良獨難。當觀五鼎食，不異瓢與簞。卜筑願俱棲，勿學雞相連。作詩置坐右，勉視後者鞭。
用伯充韻贈孫志舉 蘇過 
朱顔染黄茅，自意嶺表人。長恬服世俗，敢愧歠菽貧。送車反自厓，異獠紛來賓。蛙蝝與蚔醢，敬我如族姻。海風吹余舟，夜渡徐聞垠。往來一漚間，勞生竟非真。重尋江南遊，再款空同闉。山中有異士，束書來卜鄰。胸中出虹霓，雷袂勇且仁。索居□枯槁，賴此意少春。當年老于公，硬語本爲民。終身雖坎壈，誰得疏而親。臧孫固有後，仲子先離倫。不憂廊廟遲，綠髪未肯銀。季子又一奇，武庫戈矛新。片言折鹿角，不許枝詞諄。近聞獲麟書，還許登成均。歸歟汶上兄，器新人惟陳。
湖口人李正臣蓄異石廣袤尺餘而九峰玲瓏老人名之曰壺中九華且以詩紀之命過繼作 蘇過 
至人寓迹塵凡中，杖頭掛壺來何從。長房俗眼偶澄澈，一笑市井得此翁。試窺壺中子無物，何處著此千柱宮。毘耶華藏皆已有，不獨海上棲瀛蓬。我聞須彌納芥子，況此空洞孰不容。何人誤持一嶂出，恍是九華巉絕峰。令人卻信劉郎語，當年霹靂化九龍。誰將真形寫此石，太華女几分清雄。終當作亭號秋浦，刻公妙句傳無窮。
和大人遊羅浮山 蘇過 
我公陰德誰與京，學道豈厭遲蜚鳴。世間出世無兩得，先使此路荒承明。謫官羅浮定天意，不涉憂患那長生。海涯莫驚萬里遠，山下幸足五畝耕。人生露電非虛語，在椿固已悲老彭。蓬萊方丈今咫尺，富貴敝屣孰重輕。結茅願爲麋鹿友，無心坐伏豺虎獰。況公方瞳已照座，奕奕神光在天庭。出青入玄二氣換，妙理默契黄庭經。但願他時仇池主，不願更勒燕然銘。稚川刀圭儻可得，簪組永謝漢公卿。腹中梨棗晚自成，本無荆棘何所平。
白水巖湯泉 蘇過 
世間詭異那可詰，地中火出連岡脈。只知驪山天子浴，未信窮海湯泉出。方池不須綠石甃，小沸自與澄沙白。涓涓微溜架巖谷，鬰鬰佳氣烝石室。滿山松柏香自送，何用椒蘭熏四壁。從來佳境與人遠，野老山僧那解說。雖云得地古招提，未遇賞音同汩沒。一篇今得謫仙詩，當與繡嶺爭雄雌。
海南多鹿豨土人捕取率以夜分月出度其要寢則合圍而周阹之獸無軼者余寓城南戶外即山林夜聞獵聲旦有饋肉者作夜獵行以紀之 蘇過 
霜風肅肅陵寒柯，海月灧灧翻秋河。空山無人柴徑熟，豨肥鹿飽眠長坡。山夷野獠喜射獵，腰下長鋏森相摩。平沙仿佛見遺跡，踴躍不待張虞羅。均呼夜起山谷應，披抉草木窮株窼。何人得雋喜叫絕，脟割未羨青丘多。今年歲惡不可度，竹間有米田無禾。耕牛日欲登鼎俎，野獸脫命理則那。朝來剝啄誰有饋，愧爾父老勤弓戈。一言願子不我忽，暴殄天物神所呵。
送人泛海北歸兼寄諸兄弟 蘇過 
冥冥天水吞爲一，夜依北斗占南北。危樓時吐蛟蜃氣，半山忽隱長鯨脊。起看檣頭雉尾轉，一帆千里日未足。此身何止輕鴻毛，到家始覺是真肉。怪君胡爲冒此險，象犀珠玉非所役。凜然風義照古人，尺書爲我通消息。我似當時常校尉，掘鼠餐氈從屬國。茫茫海闊雁不到，長欲繫書空憫默。憑君爲語諸季孟，耐事忍慚真子職。面唾勿嫌解自乾，盜金卻償安用詰。杜門只作田舍子，地往江鄉乘下澤。三吳想見稻如雲，舶還時救陳蔡厄。
次韻謝民師 蘇過 
老鶴過海仍將雛，澹然如將沒齒疏。人生如寄何足道，富貴貧賤隙白駒。飄流僅以虞夫子，饑坐弦歌古儋耳。不堪秦嶺望家山，敢有玉關生入理。廣文才名三十年，困窮直到寒無氈。將軍夜行遭醉尉，曲逆解衣嘗刺船。豈知雷雨來說渥，歸路江山宛如昨。饑人但覺粃糠美，憂患始知田舍樂。夢中猶記魚相濡，莊叟屢困監河枯。聊因競病歌歸歟，寧復燦爛悲窮途。知君篤學真爲己，不從世好惟耽此。作詩頗似建安風，取友更同鮑叔義。我聞得士朝廷尊，搢紳所寄惟斯文。象犀珠玉本安用，猶使四海爭趨奔。高人處世誠難矣，絕俗驚愚空目瞇。坐令瑚璉廢清廟，澗毛何由薦天子。我羨平生馬少游，不願溝瀆容吞舟。夜光明月請自閟，按劍或恐疑輕投。
次大人生日 蘇過 
陰功若以物假人，酬而不酢非所聞。丙吉于公德在民，皇天有善初無親。自我高曾逮公身，奕世載德一於仁。遇苦即救志劬辛，豈擇富貴與賤貧。久推是心誠而均，可貫白日照蒼旻。譬如農夫耘耔勤，自有豐年穫千囷。公何屢困蠅與蚊，身雖厄窮道益信。天不俾之爵祿新，琢磨功行真人鄰。直言便觸天子嗔，萬里遠謫南海濱。朝夕異引存吾神，兩儀入腹如車輪。羅浮至今餘怪珍，稚川藥竈隱荆榛。飛騰澗谷不可馴，月道或肯來相賓。區區功名安足云，幸此不爲世俗醺。丹砂儻結道力純，泠然御風歸峨岷。
聞郭太尉發師大捷奚人擒契丹酋領四軍者來獻作長句古調一首 蘇過 
遼人猖蹶敗紀綱，鳥獸驚駭自取亡。歸我五季舊土疆，有如宣宗復河湟。彼酋假息不自量，網開三面猶跳梁。爝火乃欲犯太陽，怒臂當車學螳螂。支天所壞仍鴟張，含沙射影出復藏。將軍義勇冠三光，願以部曲除螟蝗。戶有三丁一我將，遣汝積憤當少償。上馬亟持十日糧，長矛短戟舂其吭。前者披靡後者戕，係累妻子涕泗滂。將軍折北昔未嘗，以巧服人尤所長。勿追窮寇非深防，會遣生致如探囊。匈奴自古夸豪強，三表五餌稱前王。竟無一日笞中行，昭君遠嫁令人傷。豈知天兵自鷹揚，郅支援首須陳湯。頭顱萬里行朔方，遣示藁街聽徜徉。偃兵息民令有常，昔居鋒鏑今農桑。百年版籍淪要荒，一日冠蓋欣相望。李白長歌漢道昌，兩階羽舞垂衣裳。
大隱堂爲范氏西田題 蘇過 
范侯作園湖之隅，繚以脩竹千芙蕖。鴨陂下浸波瀾闊，箕山西指峰巒孤。有堂翼然照通衢，路人尚憶華嚴居。華嚴初來理荒廢，布衣小艇披茭蒲。蛙鳴不知官與私，莫來亂我夜讀書。人懷忠直及其子，遺愛何止屋上烏。小范更無膏粱氣，閉門一味如蠹魚。肯爲山林獨往計，且隱市朝行坦途。嗟我與君涉世疏，短綆汲深爾自愚。行歌道上慚妻孥，坐令家無甔石儲。欲將大隱欺誰歟，人不吾以曷早圖。未須直學西山夫，槁項終爲山澤臞。
愛人堂爲李幾仲賦 蘇過 
讀書當讀孔孟書，我飽尚可推其餘。莫求捷徑拾青紫，口但瀾翻腹空虛。孔孟之功如藥石，洗濯肝胃充肌膚。如農去莠植嘉穀，如行九折遇坦途。我憐赤子在遠域，疾痛不聞其叫呼。何當攘臂問民瘼，古之循吏誰爲儒。我觀李侯少英特，閉門不曳侯王裾。詩書已誤半世事，一割未信雞牛殊。彈冠小縣何所爲，長養善類惡者誅。作堂之名固有在，要使膏澤流海隅。不願力田頻賜爵，不願校讎歸石渠。使我三年飯脫粟，活此千人爲親娛。
地鑪歌寄伯仲 蘇過 
野人勸我鑿地鑪，纔能容膝便有餘。土牀屈曲方六尺，墐塗何必髹丹朱。廣文無氈與客設，蒲團但學僧跏趺。破鐺折脚自然煮，中有至樂人所無。我游東南古佛剎，潭潭大屋干浮屠。環牀接席如坐井，白灰蓋火深模糊。貴人盡臥紅氍毹，春風習習生四隅。牽衣留客長夜飲，一石屢醉狂淳于。我家環堵真癯儒，鷃鵬無羨安枋榆。勞生養此夢幻軀，誰能華睆慕大夫。時從村叟交蹠語，炔焰爬搔味醍醐。牀頭一榼自取飲，醉後耳熟時歌呼。坐想潁川十日雨，尺薪如桂求里閭。此時無人知我樂，惜哉不與二仲俱。我兄何時結茅廬，小窗請試新規模。
寄題折嗣益襲慶閣 蘇過 
帝有虎臣司北門，虛弦坐落天驕魂。百年不敢南牧馬，草木尚有威名存。平生忠義身許國，不以金玉遺子孫。承平弓劍空在韣，惟有簡編遺後昆。不知所活幾千人，一門何止十朱輪。滿牀簪笏不足道，萬石家風今復聞。明窗小閣臥晏溫，不讀孫吳看典墳。坐銷殺氣邊風春，記取大馮小馮君。
蜀人宋衍蚤孤母去力學取科第遂獲見母蓋自蜀至許六千餘里聲跡不至逾二十年感嘆茲事以送其歸 蘇過 
綠槐染衣蘆作鞭，朝騎駿馬下九天。人爲君榮君未喜，我家劍南親萬里。四歲兒啼母不知，肺肝欲裂悲語誰。不如讀書期有立，可以藉手榮吾慈。白雲悵望天一方，潁水之北嵩之陽。君王一日親試策，阿蘭不願尚書郎。里門下馬人爭看，對泣相持行路嘆。版輿歸侍錦江頭，戲彩重償齓與丱。
范季遠作止齋求詩以此寄之 蘇過 
急流勇退真難事，要取榮枯君自味。世間軒冕如嚼蠟，自覺山川天下貴。君如八駿方服辀，帝閑正欲求千里。刷燕秣越非所願，放浪煙霞躡雲水。蕭然筑室在人境，身與此心俱欲止。倦飛偶學陶彭澤，示疾還同老居士。政憂功名來未免，吾駕不回誰與柅。古來索價累高人，少室終南應所鄙。
大雪日趙承之梁與可訪賈子莊飲爽亭孫志康不得預故有詩怨之亦次韻和一首 蘇過 
三士高談常絕席，不數漢庭人九尺。雪中忽到剡溪行，狂飲學髠俱一石。不教彭宣到後堂，只供爽氣干陵岡。忍寒排闥計大誤，夫子莫悔不得將。夜歸過我天正黑，燈影照坐如僧房。峨冠切雲服亦奇，勝遊何不早遣知。風花瞥眼同一霎，欲追此歡將奈若。人間何往不自適，陵生且復爲陵舄。
和吳子駿食波稜粥 蘇過 
朔風吹雪填廬屋，一味饑寒尋范叔。綈袍安敢望故人，藜莧從來誑空腹。近聞陶令並無儲，不獨魯公新食粥。波稜登俎稱八珍，公子未應譏世祿。山僧一食不過午，忍饑學道忘辛苦。書生事業乃爾勤，夜然膏火窮今古。要將五鼎同釜鐺，簞瓢未可輕原生。肉食紛紛固多鄙，吾寧且啜小人羹。
次韻承之紫巖長句 蘇過 
亂山窮處聞魚鼓，梵宇潭潭不知暑。當時麻衣此卜居，自啟山林著藍縷。飛空樓觀驚造化，縹緲雲間如帝所。道人疑是有道者，己不求人人自許。富兒爭致千金多，貧者不辭筋力苦。若非足指按大地，荒山坐變琉璃宇。南陽持節奉詔歸，夜上崢嶸攜幕府。是時六月火令熾，千騎解鞍人按堵。登臨豈爲謝公賞，七子賦詩歌趙武。長廊月出清風生，古殿無人鈴獨語。公留三日看溪漲，白晝魚蝦落飛雨。我昔千里上太行，身世飄零悲逆旅。莫投紫巖稍自慰，欲扣僧房無可侶。有來野餉苜蓿飯，主人對客羞貧窶。何似元戎從掾吏，落日紅旗照洲渚。椎牛釃酒勞還役，號令三更傳部伍。君能筆力記其事，句法更如山峻阻。一時豪放豈易得，況有幻怪供詩取。歸來尚可詫朋友，雲夢青丘俱不數。山川雖是風物殊，樂哉信美非吾土。
信中惠竹以詩謝之 蘇過 
篳門生竇百不宜，大紅艷紫無所施。主人愛竹尤成癖，獨勿此物渴饑。君家十畝等茨束，羅生川谷壤藩籬。揀林許我恣所愛，有力夜負竹不知。朝來窗影忽散亂，起看簷角風離披。總干山立屹不動，高節白首貫四時。我方病臥呼不醒，一篇忽得陳琳詞。頭風去體未足道，歲寒非子當誰期。明朝戢戢迸犀玉，請看籜龍頭角奇。千竿共戰風雨夕，記取苗裔來葛陂。
次韻承之重九 蘇過 
庾郎自誑誇重九，北海常類客無酒。肯教白髮負黄花，不爲虛名留峴首。人生能換幾星霜，我非石心與木腸。乾愁漫解祇自慰，消長只繫吾行藏。棄書學劍猶有得，西斬樓蘭北疏勒。從軍直到單于臺，封侯萬戶何人哉。圖形未許凌圖上，草檄觀君試豪放。山陰回時迹已陳，高陽大醉情何暢。爲君悲歌和哀箏，請君更草麗人行。吳姬趙女兩愁絕，一笑當時空目成。行行且作歸裝束，子雲校書入天祿。一杯且復中聖賢，周南留滯誰我憐。買田早約鴟夷子，相與躬耕不計年。
不睡 蘇過 
四鄰悄悄鼾殷牀，惟有客夢不得長。柴門獨掩燈有暈，欹枕未熟背已芒。四更山月來洞房，炯炯孤影射屋梁。茅簷窸窣鼠自齧，煙樹蒼莽梟爲祥。海風蕭蕭振槁葉，谿聲涖涖決廢塘。二三黄冠真可憫，空祠夜禱寒欲僵。步虛聲斷翠微遠，鐘磬時款幽人堂。山城寂寞消殘漏，鼓角凄悲吟曉霜。懸知此時我獨覺，胡爲百想懸肺腸。雞鳴世務紛如織，曷此頃刻聊坐忘。
送呂知止 蘇過 
王謝風流要有種，誰比君家俱得鳳。慈明兄弟稱八龍，未易賢愚推伯仲。應機短小精吏治，千里名駒方試鞚。皎然若谷冰雪姿，彫琢肺肝嫌未痛。英標颯爽吾知止，割雞今欲牛刀用。胡爲從事筦庫役，無乃漢陰工抱甕。嗟余飄泊同閭里，一味窮愁惟子共。詔恩雖脫鐘儀囚，未敢彈冠效王貢。平生世味似嚼蠟，丘壑暮年尤自縱。爲君懸榻待歸來，故人早破邯鄲夢。
送孫志康 蘇過 
季孫愛我如美疢，孟孫惡我如藥石。平生願得逢若士，庶幾愛我非姑息。先生少抱王佐才，早以聲名馳上國。白頭猶著從事衫，正坐不爲俗子屈。剛風由來有家學，不信直前能缺折。世無子期誰賞音，伯牙太息弦應絕。晚從南陽客塞上，豈爲文章工草檄。厭聞可否梁丘據，磨礪正須煩子革。先生持此雖暫合，鴻鵠要是雲間翮。夜光明月遭抋劍，未肯碌碌同沙礫。翻然賦歸一何速，越吟久自同莊舄。世間軒冕豈不欲，鑿枘兩窮安所得。不如乞身向嵩少，問舍求田乃良策。祖生從此須著鞭，我當繼蠟登山屐。
戲題姚美叔睡軒 蘇過 
姚侯不學蘇季子，佩取六印誇閭里。又不斬取樓蘭王，立功萬里還故鄉。兩俱茫茫空白首，車輪馬跡環四方。忽焉投劾賦陶令，亦復近市師韓康。結髪少來遭物役，不在功名在刀筆。不如一覺獲安眠，收拾散亡歸此室。
送參寥師歸錢塘 蘇過  西湖
我先大夫東南遊，六年雲水窮抉搜。吹噓人物到方外，伯樂未忍輕驊騮。老師一見心相投，氣味要是同薰蕕。塵埃豈解埋珠玉，自有寶氣干斗牛。作詩爲文盡餘事，勁節凜凜橫九秋。俗子欲交輒掉頭，我友天下第一流。雖遭謗罵不少避，年世久已同浮漚。我昨南來自炎州，師亦方解鍾儀囚。握手流涕古汴溝，生死骨肉我未瘳。衆人見棄誰相休，纍然獨處空山幽。忽聞剝啄師喚我，灑掃茅堂三日留。行行吳越有舊隱，明年當泛西湖舟。贈言乃是朋友義，敢效兒女空綢繆。夜光明月宜自收，虎文豹纈非身謀。
題岑氏心遠亭 蘇過 
君不見鄭崇門前鬧如市，此心不礙如秋水。又不見翟公之門空設羅，翻爲交情生慍喜。豈知靖節棄官歸，五斗難堪折腰恥。結廬何必在山澤，方寸湛然遺遠邇。君家小園纔數畝，竹柏蕭森間桃李。幽亭容膝審易安，不羨華堂失梓杞。平生少游真吾師，自欲浮沈老閭里。故應從事三逕樂，更效子綦今隱几。君看六鑿無天游，婦姑攘奪無窮已。遠人無累超物表，雲夢胸中吞芥子。紛紛朝市我無與，轂擊肩摩同一軌。高情縹緲謝塵寰，悵望雲山友黄綺。
秋蠅篇 蘇過 
秋風中人如劍芒，飛蠅側翼何處藏。晨憂霜露避暗壁，晚集戶牖依斜陽。斜陽寂寂能幾許，股翼未溫寒日暮。縱饞不敢近華筵，屏跡何須待揮麈。我方六月流汗時，營營聒耳緣目眉。盤餐旨潔未下筯，聚嘬弄吻不少遲。微物盛衰還有數，得意何曾念寒暑。帳中相弔定饑蚊，窗外巧尋惟蝎虎。糜身槁死不足憐，耳目所慻欣且去。嗟哉時節那可爭，造物於汝何好惡。
送仲南兄赴南倉 蘇過 
憶君結髪讀書日，肯學呻吟事刀筆。功名直欲高古人，議論從來氣橫臆。咄嗟歲晚事大繆，翻然自許林泉役。躬耕二頃羞甘旨，櫛風沐雨忘晨夕。十年不知簪組味，萬里能舒陳蔡厄。丈夫升沈何足道，竭身養志真奇特。閉門卻求文史樂，勁氣豈爲窮居屈。信哉自有絕人處，坐使懦夫聞有立。邇來彈冠本非好，黽俛聊從父兄迫。區區試吏倉庚間，定知蠟屐何曾得。嗟余白髮亦自笑，眷眷一官乃雞肋。明年驅車走太行，政坐相如空四壁。秋風潩水各相送，未覺軒裳勝蓬蓽。鷦鷯儻獲一枝安，此外所憂非我力。
謝公定以所藏文與可詩示其孫驥有詩次韻 蘇過 
骨冷能詩庾開府，妙句天成醉翁許。醉翁已作神清游，伯牙絕弦空千古。謝翁家無甔石儲，獨富牙籤收繭楮。詩豪遺墨宛在世，不與□□俱化土。後生無復見老師，句法凜然猶可度。幼孫風流自一種，疑是江東王謝伍。君不見西京柱下太史公，留滯周南嘆無補。傳家有子能續業，執手潸然只虛語。子孫他日繼文翁，太史家風爾乎取。
志康得魚或勸捨之諸公有詩議未判吾誰適從亦賦一篇 蘇過  长江
谿魚有如緣木求，縱有瑣細不受鉤。我居恨不如江頭，長江巨浪一葦游。得魚滿船魴鯉鯈，暮歸獻俘烹魁酋。邇來越吟思命騶，齋廚空無萍藻羞。披抉泥沙窮澗陬，掇拾小各類饌糗餱。三咽井上或可侔，先生道眼無全牛。虛心觸物如虛舟，獨未辟穀師留侯。手持巨餌安所投，彈鋏時有馮驩憂。南音不變鍾儀囚，朝虀暮鹽意則悠。渠肯嗜殺對血流，欲引西江蓋無由。升斗小惠不知賙，吾言非夸亦非媮。一飽等是充饑喉，暴殄天物神所不，杜陵有詩請君謳。
次韻伯達仲豫二兄和參寥子 蘇過  西湖
羅浮插天猿晝號，飛步包頂觀雲濤。庶幾神藥兩童賜，日暮空嘆西山高。道人航海曾何勞，久將身世輕鴻毛。只恐西湖六橋月，無人主此詩與騷。
題王進之綠蔭軒 蘇過 
主人愛竹真成癖，門階戶席俱寒碧。小軒故爲剪重闌，舍下從教筍穿壁。欣然遠致數君子，相對青青好顔色。公庭無事白日長，寒影參差亂書帙。君家將相山西種，世世剖符門列戟。圖形未肯上凌煙，卻掃何爲清一室。胸中定有不凡處，對客何妨仍蠟屐。明年新筍拂雲長，夏簟瑯玕足留客。
李方叔治潁川水磨作詩戲之 蘇過 
君不見相如昔隱臨邛市，文君當壚身滌器。未逢給札賦凌雲，豈免辛勤穿犢鼻。又不見蘇秦大困還家時，失計頗遭妻子詈。誰令奔走事口舌，不學周人營什二。李侯平生無一廛，只有便便五經笥。儒冠半世已誤身，老欲歸耕無耒耜。近聞潁川有瀑布，碓磨能窮谿谷利。釃渠鑿石激清流，機動輪旋人力易。今年麥熟春雨足，車載斗量應有備。勿嫌巾袂縞紛紛，飽看谿渠鳴涖涖。堆盤坐想雪如山，夢中已覺錢流地。特君結廬秋風初，我欲叩門來上瑞。起搜湯餅掃飛羅，轢釜操刀定中饋。千金何必羨鴟夷，少有屬饜而已矣。嵇康好鍛季主卜，達人未免茲游戲。
送粹公保德通守還朝 蘇過 
與君相見古並門，眉目炯炯清而溫。天涯流落十年事，但指白髮俱忘言。當時射策探月窟，想騎八駿超崑崙。我時蹇步謾追逐，一蹶不復驂車輪。豈期末路肯相顧，漂母頗亦哀王孫。青衫塵土百僚底，忍饑不解安田園。壯心消盡憂患在，乞憐何異從丘墦。君才雅爲清廟器，未肯碌碌爭乘軒。聊從州縣事下考，要爲慈母時平反。吾庸多矣願自愛，舍魚不取從熊蹯。
送叔寬弟通判瀘南 蘇過 
老人出鄉不得歸，西山潁水含清悲。脂車獨辦入蜀計，欒城季子真男兒。凌雲棧道三千里，屈指渡瀘五月時。想歡里門下父老，寒食上冢先蟆頤。吾弟平生得詩禮，大吾門戶惟子期。巴川僰道人鄙遠，誰肯仁義變蠻夷。蜀筇蒟醤亦安用，唐蒙已死仍瘡痍。請君攜泥一丸去，持此關塞安黔黎。
送普融老 蘇過  衡山
孤雲去來無常蹤，流水曲折無定容。紆餘散漫隨天風，流行坎止忘西東。南嶽道人曰普融，壁立萬仞疑少通。山林市朝能兩空，未覺芥蔕於其胸。脫身塵埃寓高峰，澹然遺世無冥鴻。豈知絕物非中庸，忍饑學仙噉柏松。住山出山偶然中，人不吾舍吾其從。漿饋未足爲汙隆，要與後學開盲聾。我方處世知鉛舂，自知冠冕久不工。願言香火他日同，二老會當林下逢。
清源大夫吳人到官之數月鑿池引泉植芙蕖大變晉俗遂忘江湖之想作詩寄題芙蓉亭 蘇過 
先生腹有五車書，宜著天祿與石渠。一日不可食無魚，何不置之於江湖。邇來得邑古塞隅，飲酪披毳如羌胡。汾水濁惡山童枯，不知先生何爲娛。忽然寄詩遣長鬚，報我縣圃開榛蕪。昔爲沮洳今可潴，下灌秔稻池之餘。清流題目带紅芙蕖，炯然不染先生如。簿書擾擾徒喧呼，不妨行吟學三閭。吏民已化愚溪愚，能和紫芝于蔿于。教條自簡俗自紓，三尺不犯鞭與蒲。願君越吟小踟躕，晉楚未覺肝膽殊。長短莫較鶴與鳬，彈鋏且緩歸來乎。
次韻叔父題畫木石屏風 蘇過 
老人萬事無心雲，年來道眼等臥輪。西軒坐閱車馬奔，垂天不展空鵬蹲。屏間怪石千年根，端爲先生來結鄰。豪端雖愧蜀兩孫，要非丹青閱世人。空山老幹不效珍，荆人異璞埋埃塵。幸此不遭世俗昏，棟梁圭瓚徒勞神。
苦寒行 蘇過 
句芒司春懦不職，縱使玄冥氧凌轢。三冬肅殺歸爾時，長物豈容長凜慄。北風吹水冰成梁，急雷蓋地雲翻墨。坐令貧士高掩扃，安得重裘代絺綌。春泥漫漫薪不屬，破竈無煙愁四壁。饑吟擁鼻涕流澌，皸指結衣僵欲直。水南水北多高士，去作達官金馬客。朱門碧瓦照通都，恥著麻衣羨狐白。問余何爲不錄錄，反老抱關守甔石。十日春寒何所覬，坐想朝陽生屋隙。願將挾纊同斯人，杜陵大廈無由得。南榮炙背直萬錢，燠燠此衣安且吉。
松風亭詞 蘇過 
亂一水兮清泠，絕塵市兮郊垌。鬰松風之參差，忽飛構兮危亭。悲風來兮號滄溟，寒月出兮款戶庭。聽萬籟兮發無形，感窮歲兮物彫零。簾舒卷兮度飛螢，白露下兮靄疏星。二江東來兮勢建瓴，千山右繞兮環翠屏。彼柴門兮晝常扃，屏外物兮返視聽。嗟世故之迫隘兮，夫何異於圄囹。幸此身之日遠兮，□可逃於天刑。望神仙其咫尺兮，想羽人於杳冥。或命駕以遨遊兮，茲弭節而少停。友羣仙兮役萬靈，驂鸞鶴兮駕鳳軿。願執鞭兮展軨，愧凡骨兮羶腥。余師首陽之清德兮，超千古而猶馨。偉三閭之諒直兮，高衆人而獨醒。慕子房這明哲兮，學辟穀以引齡。嗚呼雖九原之不可作兮，庶斯人以發硎。
山行 蘇過 
肩輿歷盡黄茆岡，青山壁立聳大行。忽驚雷轉山石裂，濤頭千尺分錢塘。飛空雨雹寒崖碧，倒影垂虹射晴日。高巖俯瞰先目眩，杖策縱觀森股慄。只疑天河瀉地上，又恐灧澦飛山脊。猿猱悲鳴霜樹折，虎豹震動山月黑。千年水石自成寶，下有蛟龍深莫測。明年歲旱當汝求，暴雨一聲飛霹靂。
題鬰孤臺 蘇過 
澤國風煙惡，平居念少游。三冬霜樹少，八月火雲流。旅館那堪暑，危臺獨覺秋。遠林藏小寺，虛市隔孤洲。日落山銜碧，江昏蜃吐樓。雲峰連北斗，鳥道絕南州。丘壑從茲逝，軒裳豈足留。終當思范蠡，歸泛五湖舟。
次韻叔父所居六首  其一 蘇過 
旅寓仍艱歲，谿毛入饋盤。泥芹洗簡單白，露菊擷朝寒。未覺江湖遠，空驚歲月闌。諸兒還自喜，頗亦試艱難。
次韻叔父所居六首  其二 蘇過 
湫隘黄門宅，喧囂半雉牆。此君時掩苒，小屋自清涼。月落寒梢靜，春回穉筍猖。兒童護雞犬，更看引鞭長。
次韻叔父所居六首  其三 蘇過 
榴實江南少，依稀綴樹叉。稍存後彫質，能吐欲然花。西蜀雖吾里，東軒似故家。田園隨處是，何必買生涯。
次韻叔父所居六首  其四 蘇過 
戶外從羅雀，空階放草長。大雞俄獨立，衆卉已難藏。意氣矜全盛，萎蕤憫欲僵。伶俜蜂與蝶，未免嘆脣亡。
次韻叔父詠竹二首  其一 蘇過 
江湖猶在眼，水竹角幽尋。故買比鄰宅，期分數畝陰。影侵書帙亂，色映綠苔侵。肅殺秋將至，霜餘出茂林。
次韻叔父詠竹二首  其二 蘇過 
此君非草木，勁節凜佳賓。相對山陰禊，曾陪南阮貧。琳瑯風葉響，水墨月窗勻。何必籃輿出，敲門問主人。
己卯冬至儋人雋具見飲既罷有懷惠許兄弟 蘇過 
寂寞三冬至，飄然瘴海中。不嫌羈寓遠，屢感歲華窮。父老憐匏繫，肴蔬盛簋饛。一歡爲子壽，百福與君同。已慣鳶飛墮，真忘馬首東。南間行自變，重譯不須通。椰酒醍醐白，銀皮琥珀紅。傖獰醉野獠，絕倒共鄰翁。藷芋人人送，囷庖日日豐。瘴收黎母谷，露入菊花叢。海蜑羞蚶蛤，園奴饋韭菘。檳榔代茗飲，吉內禦霜風。悵望懷諸阮，遙知憶小馮。客身雖嶺嶠，逸想在瀛蓬。介階惟偕母，龐團獨侍公。故山千萬里，此意託飛鴻。
秋思 蘇過 
秋入郊墟早，霜高宇宙寬。頭風思檄手，髀肉怯征鞍。俯傴非吾事，歌呼強覓歡。自知毛羽短，松桂不禁寒。
次韻楊良卿秋雨有感二首  其一 蘇過 
一飽真難得，凶豐特未分。連綿窗外滴，惆悵隴頭耘。雀啅饑謀食，蛙鳴夜作羣。誰能補天漏，我欲跨重雲。
次韻楊良卿秋雨有感二首  其二 蘇過 
電驅瓴建屋，溪漲浪翻查。身作三年客，愁隨萬點鴉。家書空繫雁，燈信未占花。夢裏尋歸計，柴桑似有涯。
王謹常再和前詩復次其韻  其一 蘇過 
旅枕何曾睡，恓恓到夜分。崎嶇世路走，辛苦夏畦耘。老棄林泉樂，來居戎馬羣。登高一悲咤，杳杳是燕雲。
王謹常再和前詩復次其韻  其二 蘇過 
王子可人處，壁間留短槎。自雖疑刻鵠，初不得黔鴉。世味真嚼蠟，塵心不染花。相逢定相契，一笑共生涯。
次韻孫志康書事 蘇過 
午枕睡方濃，雷車殷地雄。彈丸屋瓦墜，雲散馬牛風。神物聊相戲，驚心未解空。似催詩句急，添得錦囊豐。
和趙朝議追詠其亡友園亭三首  其一 蘇過 
宿草論交舊，佳亭榜字新。平疇煙漠漠，野水碧粼粼。掛劍嗟吾晚，懸車嘆汝伸。西州不忍過，朱戶鎖埃塵。
和趙朝議追詠其亡友園亭三首  其二 蘇過 
軒冕真餘事，林泉獨我親。揚雄雖有宅，王翰孰爲鄰。披句空遺恨，沾衣想自頻。睹公憐友作，擬德定其倫。
和趙朝議追詠其亡友園亭三首  其三 蘇過 
引退元非病，歸田卻患貧。躬耕聊自給，知命敢言屯。好客還師鄭，多金不羨秦。猶能化鄰里，殆類葛天民。
遊英州碧落洞 蘇過 
千尺瑯玕翠入動，神仙已去洞仍存。寒崖但見懸鍾乳，流水無窮瀉石門。未到朱明真洞府，先看峽口小崑崙。捨舟欲問桃源路，安得漁人與共論。
送曇秀 蘇過 
三年避地少經過，十日論詩喜琢磨。自欲灰心老南岳，猶能繭足慰東坡。來時野寺無魚鼓，去後閑門有雀羅。從此期師真似月，斷雲時復掛星河。
東亭 蘇過 
閉眼黄庭萬想歸，此心久已息紛馳。幽居正喜門羅雀，晨起何妨笏拄頤。自信丹田足梨棗，不憂瘴雨滯茅茨。三山咫尺承明遠，世路榛蕪誰與披。
椰子冠 蘇過 
玉佩犀簪暗網絲，黄冠今習野人儀。著書豈獨窮周叟，說偈還應見祖師。棕子偶從遺物得，竹皮同使後人知。平生冠冕非吾意，不爲飛鳶跕墮時。
大人生日  其一 蘇過 
七年野鶴困雞羣，匪虎真同子在陳。四海澄清待今日，五朝光輔屬何人。從來令尹元無慍，豈獨原生不病貧。天欲斯民躋仁壽，臥龍寧許久謀身。
大人生日  其二 蘇過 
未試陵雲白日仙，此聲固已速郵傳。陰功何止千人活，法眼要求一大緣。枕上軒裳真昨夢，腹中梨棗是歸田。他時漢殿觀遺鼎，猶記曾陳柏寢年。
大人生日  其三 蘇過 
昔將直道破羣纖，出走寧逃此日讒。塞馬未還非叟病，莫邪偶棄豈鉛銛。長生有道因辭寵，造物無私獨與謙。從此軒裳真敝屣，世間出世固難兼。
大人生日  其四 蘇過 
一封已責被敷天，十萬饑民粥與饘。不待丹砂錫難老，自憑陰德享長年。壽絛固已占黄髪，珠火還應養寸田。況是玉皇香案吏，御風騎氣本泠然。
大人生日  其五 蘇過 
勿驚髀減带圍带，壽骨巉然正隱顴。不待期頤祝難老，固知穮蔉自豐年。僵松再蔚千齡葉，眢井新飛百尺泉。坐想山神無伎倆，卻應造物報其天。
大人生日  其六 蘇過 
疇昔華典祕藏，於今晻曖水雲鄉。欲知萬里雷霆譴，要與三山咫尺望。世上功名那復記，洞中仙籍已難量。仇池何用追仙馭，香案仍歸侍玉皇。
大人生日  其七 蘇過 
窮寓三年瘴海賓，簞瓢陋巷與誰鄰。維摩示疾原非疾，原憲雖貧豈是貧。紡嫗固嘗占異夢，肉芝還已獻畸人。世間出世何由並，一笑榮枯等幻塵。
次韻叔父小雪二首  其一 蘇過 
屏帷夜久灰殘獸，紙帳寒驚月在窗。似聽竹聲知有雪，便添酒興欲傾缸。西鄰正想蒲團穩，古殿遙瞻老柏雙。自笑窮愁拙生理，不謀升斗待西江。
次韻叔父小雪二首  其二 蘇過 
夜來小雪猶凝地，睡起扶桑已著窗。卻喜少陵時炙背，不憂北海屢空缸。豐年何時豚蹄祝，薄淖聊煩蠟屐雙。試走湖邊望嵩少，殆如疊嶂在煙江。
次韻叔父上巳二首  其一 蘇過 
日晏幽人未下床，春風暗度百花香。掩關頗得禪家味，卻掃從教世路荒。絕口誰能論夢幻，逢人聊祇話耕桑。翟公門外常羅雀，要放空階草木長。
次韻叔父上巳二首  其二 蘇過 
幾年零落臥江湖，樂事何人與我俱。上巳偶尋流水禊，泛觴聊爲小兒娛。殘杯冷炙慚佳節，草服黄冠慕野夫。永謝輕肥追世好，窺園已愧下帷儒。
次韻叔父黄門己丑歲除二首  其一 蘇過 
坐閱星周幾變遷，恒河見性但依然。求田問舍追三徑，面壁灰心過九年。早退得閑真玩歲，跏趺數息是安眠。從今甲子當須記，異日應無史趙賢。
次韻叔父黄門己丑歲除二首  其二 蘇過 
卒歲優哉樂事全，家庭瑞氣鬰葱然。椒花頌酒祈新福，臘雪飛空作有年。塞馬未歸人勿嘆，黄粱已熟客猶眠。潁濱遺老非虛語，萬古巢由不獨賢。
叔父生日  其一 蘇過 
重耳飄流十九年，我公涉世屢艱難。笑看禮至爭銘鼎，便學陶宏欲掛冠。枕上軒裳何足夢，壺中天地本來寬。幅巾從此追巢許，永愧蒼生起謝安。
叔父生日  其二 蘇過 
山澤癯仙事渺茫，武陵之說亦荒唐。老聃及見東周晚，季子幾同魯史長。直以至仁符靜壽，固非吉卜予康強。漢庭已致商顔叟，寧似初平老牧羊。
叔父生日  其三 蘇過 
平生種德在斯民，物理循環付大鈞。今日里閭驚萬石，異時廊廟活千人。退藏欲遂箕山志，談笑歸來潁水濱。漫效兒童祝難老，楚南靈木不知春。
叔父生日  其四 蘇過 
圖形未肯上凌煙，欲了人間一大緣。心法已傳黄蘗要，形神自契赤松仙。爾來卜筑安懸罄，空使蒼生望濟川。不用丹砂留齒髪，見恒河性本依然。
與王子敏相別十年今在汝見招以書往從之聞其齋素臥病以詩勸之肉食 蘇過 
已矣君休問十年，相逢定怪兩華顛。長卿猶作文園令，蘇晉長齋繡佛前。隱几不堪居士病，在家空學小乘禪。隙駒安用徒勞苦，爲我西來數擊鮮。
次韻趙承之寄保德倅王粹公 蘇過 
王謝風浪不愧前，碧梧翠竹總森然。好歸禁瑣持簪櫜，卻臥關河閱歲年。目送秋鴻凌絕漠，坐傳烽火到甘泉。笑君坐嘯空齋冷，庭下蒲鞭無可鞭。
次韻葉守端陽日湖上宴集 蘇過 
謬玷英髦齒故鄉，西溪雲日曉蒼涼。樽傾北海佳辰至，樂入熏風晝漏長。未放巾車陶令去，且容拓戟少陵狂。他時儻與安昌客，還許門生到後堂。
從范信中覓竹 蘇過 
將軍懶著鵔鸃冠，買得林丘小洞天。十畝瑯玕寒照座，一谿羅带恰通船。行當雪夜尋安道，先欲松風借玉川。雨洗娟娟君會否，乞分半畝慰垂涎。
信中見和復以前韻答之 蘇過 
年來短髪不勝冠，終老茅茨敢怨天。小筑強追三徑樂，遠游未遂五湖船。竹林詩友欣同社，花塢春風共一川。待我西窗蔭寒碧，妙香與子試龍涎。
次韻韓華國相約遊嵩少 蘇過 
耕糧已辦登山計，積淖車輪四角生。勇健無人先接淅，滯留愧我說重盟。風回遠壑雲歸岫，雨洗蒼苔屐有聲。刻石題名須絕巘，蓬萊頂上記曾行。
後旬日雨止遂行至大成岡初見嵩少 蘇過 
青山真似有情人，百里相迎列萬屯。積翠已堪供爽氣，羣趨如欲避雄尊。少寬眼界塵埃外，卻視醯雞井陌喧。方信胸中有餘地，青丘雲夢不勞吞。
李方叔挽詞二首  其一 蘇過 
廣文流落坐才名，世爲長沙惜賈生。明主愛才非忍棄，大鈞播物豈能爭。空嗟抱藝頻三黜，不待驚人試一鳴。賴有遺編照千古，賢於萬戶寫銘旌。
李方叔挽詞二首  其二 蘇過 
豪氣崢嶸老不除，求田未分賦歸歟。功名日暮空彈鋏，鬚髪霜彫爲著書。想像柴門延履舄，凄涼滍水但丘墟。從今忍過西州路，暮樹悲風擁素車。
劉晦叔挽詞二首  其一 蘇過 
早歲聲名聳搢紳，晚途端合付經綸。繡衣曾是先朝舊，郎省空驚白髮新。不羨得車誇貴仕，但令遺愛在斯民。德星臨處陰功滿，高大門閭畀後人。
劉晦叔挽詞二首  其二 蘇過 
泗濱初獲拜荆州，潁水欣從杖屨游。華髪歸來慰平昔，邦人共喜見風流。里門尚想諸郎下，薤露俄驚素旐秋。清德傳家無所遺，鹿門真爲子孫謀。
樗隱堂 蘇過 
果爲才名困廣文，天涯從仕老仍貧。一廛未有歸耘處，五斗聊爲束带人。衆棄已甘棲廣莫，先容那復慕輪囷。幅巾他日衡茅去，紈袴儒冠總誤身。
次韻晁無斁與葉少藴重開西湖唱酬之詩  其一 蘇過  西湖
鑿開北渚漲痕收，倚杖波吞立鷺洲。稍覺蒹葭相與永，直疑汴泗看交流。壽公且吸杯中月，清夜頻移鑑裏舟。雖走蓬萊通帝籍，邦人且欲寇公留。
次韻晁無斁與葉少藴重開西湖唱酬之詩  其二 蘇過  西湖
危構飛空舊奐輪，澄光爽氣壓城闉。下臨曲水山陰禊，不障西風庾亮塵。謾擬江南入圖畫，只憑詩匠掃蕪堙。少陵有句真堪詠，翠竹江村月色新。
次韻晁無斁與葉少藴重開西湖唱酬之詩  其三 蘇過  西湖
自分鉏耰畢此生，不須窮達問君平。黄粱正與夢俱熟，環堵典無爨欲清。晚客強陪金谷侶，小詩聊學候蟲鳴。空懷老驥心千里，憔悴窮途敢請纓。
次韻姚美叔約尋春之什 蘇過 
厭看塵土暗春晴，喜見池塘翠浪生。曲水會當追逸少，斜川終擬學淵明。歌呼且盡杯中物，寂寞何憂身後名。況有岑參好奇怪，爲君試草渼陂行。
次信中韻 蘇過 
萬古溪流去不回，舂撞澗谷石門開。尋源不必武陵客，過眼驚看灧澦堆。寒碧照人無底寶，鏗轟殷地半空雷。結茅安得從僧住，自把鋤耰闢草萊。
次韻張子先喜雪 蘇過 
信道東君有化工，翦裁花雨落春風。忽驚區脫無餘地，變作瑤池第一宮。南畝麥秋先作瑞，西山玉粒未教融。旅人共助田夫喜，一飽遙知餅餌豐。
和清源陳觀性喜雪 蘇過 
斗酒豚蹄語未終，飛花弄態作沖融。寒威尚带嘉平臘，和氣爭先養物風。爽入西山千仞色，潤添南畝一犂工。先生休道催科拙，趁著河東歲屢豐。
歸途次呂居二韻 蘇過 
勝游喜今六人閑，說有談空許肆言。欲學顰眉追世好，自知捩手觸羹翻。雄夸頗快平生願，笑語欣陪十日溫。卻返邯鄲尋故步，兒童童態覺卑喧。
詔中山帥登城口號 蘇過 
西風卷雨出羣山，曉色朦朧未散煙。雉堞橫空雲半隱，旌旂改色日爭鮮。承平不在山河險，臥護何須鐵石堅。賣劍決牛從此始，陪公千騎看秋田。
再次韻答陳帥和詩 蘇過 
電掃天驕到海邊，長城千里靜無煙。虛弦固自落驚羽，大手何勞試小鮮。收拾風浪開幕府，從容談笑臥中堅。願觀橫槊詩千首，鋒鏑消磨變力田。
和新葺南園 蘇過 
道眼年來等色空，塊蘇不羨化人宮。敢嫌仲蔚蓬蒿陋，久悟邯鄲夢幻中。甕牖繩樞知達觀，兔葵燕麥任春風。箕山咫尺行當隱，巢許高蹤躡二公。
次韻程秀才求作其先人埋銘 蘇過 
欲載揚雄老一區，清名不耀力難摹。但知穮蔉勤吾事，要以凶豐畀後圖。有子人人壯門戶，新詩句句琢珉瑜。夜光明月毋輕付，誤認空空叩鄙夫。
田家書事 蘇過 
路入銅鞮草木幽，不堪隴水斷腸流。稍逢煙火人家住，似有桑麻場圃秋。生理艱難何所樂，石田辛苦若爲收。天公長與豐年好，安得仁人每問牛。
和楊良卿 蘇過 
客愁何處不相尋，節物年年又見侵。不爲黄花思故國，羞堪白髮負初心。臨風有句空悲咤，獨酌無人訴淺深。卻羨楊卿橫槊後，從嘲落帽吐衣襟。
和伯充兄唱酬二首一贈伯充一寄高仲貽  其一 蘇過 
倦客難堪走世塵，空嗟林下見何人。坐令歲月徂清夜，夢想田園趁食新。老境已侵無幾髪，垂堂共愛不貲身。一官聊爲家山往，要看明年濯錦春。
和伯充兄唱酬二首一贈伯充一寄高仲貽  其二 蘇過 
家風凜凜嗣前塵，元祐庵中老道人。形似子綦獨枯槁，詩如開府日清新。功名軒冕真餘事，富貴籧篨誤此身。不有胸中陂萬頃，肯教白髮負青春。
送李稙秀才歸盱眙 蘇過 
濁流盡處見淮山，水作清羅擁髻鬟。頓覺山川無與並，固知人物亦相關。妙年肯作小坡客，瓢飲來同陋巷顔。不爲蒓鱸起鄉思，重親方在白雲間。
雨中遊柳溪呈志康諸公 蘇過 
脫我芒鞋與杖藜，強隨車蓋著荷衣。青山綠水苦相喚，細雨斜風不忍歸。幸有琉璃傾琥珀，何妨粉黛濕珠璣。瀟湘起我江湖興，只恐扁舟明日非。
次韻任況之見贈  其一 蘇過 
強辭南畝服儒冠，敢意青雲便可干。似是馬曹宜懶病，卻慚雞肋眷微官。眼前簿領成何用，夢裏雲山得暫歡。爲問崎嶇緣底事，鬢毛蕭颯带圍寬。
次韻任況之見贈  其二 蘇過 
知君幼好切雲冠，肯爲浮名俛首干。應笑嚴徐吐脣吻，欲呼屈宋作衙官。地偏心遠人知少，酒熟詩成我自歡。詩誦髯劉枯槁句，粃糠萬事百憂寬。
自潁昌歸任況之有詩次其韻 蘇過 
暫拋彭澤故園歸，趁見春山筍蕨齊。不謂簡書誠可畏，便尋漁釣欲重攜。故人念我勤車馬，走筆題詩寄象犀。欲遣長鬚無以報，太牢滋味愧羹藜。
次韻徐正夫見贈 蘇過 
自信儒冠不誤身，從教塵土滿衣巾。安能學稼與學圃，已得異書逢異人。隻影自隨空四海，歲寒相伴有孤筠。揚雄何日一區老，問字應當載酒頻。
次韻少藴二首  其一 蘇過  西湖
畫師安得老龍眠，寫此西湖李郭船。談麈生風看落屑，詩壇餘勇戰空弮。拍隄春漲雲空闊，夾岸桃蹊錦接連。到處聚觀千萬目，要公膏雨作豐年。
次韻少藴二首  其二 蘇過 
雲間笑語雜鵷行，山意波光兩浩茫。老大讀書真伯業，歌呼狎客類平陽。丹青遺構風流在，尊酒題詩草木芳。湛輩不須悲歲月，羊公名與峴山長。
次韻伯元詠牡丹二首  其一 蘇過 
珍重誰移洛下根，玉盤徑尺露花新。不勞鉛粉強爲色，自是肌膚淑且真。美惡本非春有意，栽培直恐伎凝神。空齋獨嗅無人賞，鼻送幽香息息勻。
次韻伯元詠牡丹二首  其二 蘇過 
草木無情解悅人，徒因見少得名新。翦裁羅綺空爭似，研合丹青太逼真。尤物端能耗地力，癡兒竟欲費精神。願回春色歸南畝，變作秋成玉粒勻。
次韻歐陽誠發牡丹 蘇過 
青春過隙不多時，佳會應須日日期。羨子多情勤秉燭，尋芳問柳每題詩。洛花名字爭新見，尤物東君翦刻遲。安得韓湘寫奇句，世間鉛粉謾勞施。
次韻孫志康牡丹  其一 蘇過 
春事依稀見一班，山花灼灼強施丹。能容丞掾歌呼處，信是平陽度量寬。溪上有人歸獨晚，夜闌秉燭若爲歡。但筽草檄催詩債，何必重尋落蘂看。
次韻孫志康牡丹  其二 蘇過 
樽餘舊壓蒲萄綠，盤有南珍荔子丹。草草春光雖未稱，人人酒令暫須寬。興來勿廢無何飲，老去難尋特地歡。慰我窮愁真待子，憑詩寄與故人看。
卜居城南二首酬兄弟甥姪  其一 蘇過 
蕭蕭素髪插人頭，世上功名得汝求。神馬尻輿安所稅，寸田尺宅早歸休。結茅但使纔容膝，解劍還須便買牛。更慕少游乘下澤，不妨閭里自沈浮。
卜居城南二首酬兄弟甥姪  其二 蘇過 
采椽竹屋亦天真，但喜相望北阮鄰。等是南柯遊此世，聊將傳舍誑吾身。高門恐負于公志，近市空慚晏子仁。定枕不聞尨也吠，蓽門圭竇固應貧。
次韻孫志康喜賈子莊還任 蘇過 
君王物物與恩均，令尹還須畏吏民。投劾賦歸無二頃，上書遮闕有千人。朝陽升處幽陰破，暖律回時草木春。看取子文無喜慍，從來冰鑑恃堯仁。
橫山道中 蘇過 
物外閑人日月長，意行無復有重岡。林深步步衣裳濕，麥熟村村餅餌香。遙想雲間下雙舄，空懷仙子望三鄉。欲尋好句供詩眼，旋逐東風墮眇茫。
小子籥與其友作㶏亭置酒泛舟唱酬之什予肅戲用其韻 蘇過 
勝事隨年阿堵中，老夫久絕馬牛風。消磨藥石一春過，寂寞樽罍萬事空。亭下麥秋驚翠浪，山前雨脚卷晴虹。渡頭試驗豐穰意，半是村醪入頰紅。
題歐陽晦叔竹癖軒 蘇過 
海竹纖杉亂葦萑，君家千樹獨淇園。清陰夏簟常留客，疏影秋光共入軒。屐阮孰窺塵外趣，鍛嵇聊與世人論。可憐此路今無幾，桃李成蹊不待言。
和良卿病目在告 蘇過 
寒月侵窗獨在檠，幽人燕坐夢魂清。一從拾得空花病，十日不聞鼙鼓聲。
題李微叔所藏戴嵩暮雨圖 蘇過 
春雲漠漠雨垂垂，水滿平疇秧稻時。青蒻綠蓑晚歸去，爲問市朝儂不知。
次韻韓文若展江五詠  其一 蘇過 
山河景色本無偏，須信壺中有洞天。明月端地臨不夜，珠宮玉宇澹娟娟。
次韻韓文若展江五詠  其二 蘇過 
閑尋短棹問溪源，乘興真爲載酒船。應學二疏辭漢早，勝遊兼作地行仙。
次韻韓文若展江五詠  其三 蘇過 
綠暗紅稀禁火時，使君軒馭雨仍隨。清風吹得江湖句，爭遣詩筒挑鼓旗。
次韻韓文若展江五詠  其四 蘇過 
欲追急景去如飛，剩賦新詩酒百卮。倒載接䍦扶酩酊，恰如山簡醉歸時。
次韻韓文若展江五詠  其五 蘇過 
新醅潑蟻綠溶溶，時爲賢人復一中。況有能詩庾開府，論文興嘆有誰同。
次韻韓文若展江五詠  其六 蘇過 
睡蛇已死得安眠，擾擾塵中學坐禪。我欲退休從杖屨，春明門外有雲泉。
山行次韻楊良卿見寄二首  其一 蘇過 
山行六日已逃空，況入青冥窈窕中。欲寫姓名孤絕處，恐君遺恨不吾同。
山行次韻楊良卿見寄二首  其二 蘇過 
出谷泉聲已轉雷，忽驚山斷見離堆。尋溪便欲挐舟去，留取他時雪夜來。
道中買得草屨 蘇過 
買得芒鞋拄杖挑，心先向足躡雲霄。山林本是吾歸處，不待移文辱見招。
次韻葉守端午西湖曲水  其一 蘇過  西湖
遠釃清潁入溪渠，左繚孤城轉古墟。豈止江湖來席上，一蘇窮澤十千魚。
次韻葉守端午西湖曲水  其二 蘇過  西湖
暗泉百道草間鳴，已覺圓荷翠蓋傾。擬欲挐舟江海去，門前歸路是春明。
次韻葉守端午西湖曲水  其三 蘇過  西湖
一葉何時縱櫂歌，空悲急景怨羲和。斜風細雨添愁絕，青蒻蒙頭映綠蓑。
次韻葉守端午西湖曲水  其四 蘇過  西湖
兵廚酒色似鵝兒，計泛樓船會有期。葦折荷枯秋露凈，更看鏡面渺瀰時。
次韻葉守端午西湖曲水  其五 蘇過  西湖
叔度平生撓不渾，注之不滿挹無痕。甘棠訟息籃輿晚，目送牛羊自下村。
次韻趙伯充雪中見招  其一 蘇過 
華堂玉燭夜沈沈，淡月疏星作雪陰。天爲王孫醒醉眼，晚來霧淞入千林。
次韻趙伯充雪中見招  其二 蘇過 
擁鼻袁生方塊然，不知玉色浩無邊。西陂欲與稽山並，賀監風流太白船。
次韻張次應見寄 蘇過 
西城夜雨一追攀，前輩風流頓覺還。窮似少陵無裋褐，空懷大廈庇千間。
叢臺 蘇過 
百尺危臺高入雲，欲將羅綺炫強秦。長平一戰坑俱滿，臺上應無豪傑人。
次韻承之乞魚於保德 蘇過 
蒓鱸一別信音疏，食指令人盡信書。不是分甘慰愁黨齡，臨淵空羨計無如。
和叔父所居六首之一 蘇過 
野卉非千葉，妖紅愧兩京。依然守舊態，誰與製新名。琥珀綴圓石，燕脂染落英。願因少陵句，草木亦鮮明。
張庭實得石名小括蒼 蘇過 
蓬萊異石出珠宮，遠澗幽龕定幾重。玉井分明太華頂，洞天疑是括蒼峰。穿雲細路屏間見，落谷幽泉硯可供。誰遣飛來在几案，伴君文史老三冬。
行軍城道中 蘇過 
北望青山幾百重，秋來翠色欲摩空。犬戎絕漠今無幾，鳥道營糧力已窮。巖谷有田空瑣細，旌旗何日卷殷紅。此行豈得功名事，聊欲探奇訪葛洪。
送李文儒赴漢東教授 蘇過 
自欲擔簦拾紫朱，誰能碌碌守吾廬。割鮮固已夸多獲，賈勇今將試有餘。環堵未成三徑業，束裝惟載五車書。要令洙泗行江漢，歸伴諸儒校石渠。
山居苦寒  其一 蘇過 
十里山行步步高，陰風怪穴亂呼號。孤燈獨掩柴門夜，骨冷誰分范叔袍。
山居苦寒  其二 蘇過 
牆東鑿牖納朝光，掘地爲爐土作牀。快燄生薪聊禦臘，茅茨未必愧華堂。
山居苦寒  其三 蘇過 
自掃空山勃落柴，夜深猶復撥殘灰。更招野叟談傖語，旋劚蔓菁手自煨。
山居苦寒  其四 蘇過 
傍舍孤嫠八十餘，背無完絮況裙襦。分衣愧乏莊公惠，紙被聊將慰老臞。
戲贈吳子野 蘇過 
從來非佛亦非仙，直以虛心謝世緣。饑火盡時無內熱，睡蛇死後得安眠。饑腸自飽無非藥，定性難搖始是禪。麥飯葱羹俱不設，館君清坐不論年。
次韻王幼安哭韓君表 蘇過 
公子雖軒冕，山林契夙心。坐禪新活計，脫屣舊冠簪。共笑謀生拙，知非涉世深。頌詩留纊息，妙意可銷沈。
詠三瘦 蘇過 
勿輕三士各鳶肩，氣吐虹霓詩涌泉。共與扶持加藥餌，要令山澤著臞仙。
題郭熙平遠  其一 蘇過 
木落沙明秋浦，雲收煙澹瀟湘。曾學扁舟范蠡，五湖深處鳴榔。
題郭熙平遠  其二 蘇過 
望斷水雲千里，橫空一抹晴嵐。不見邯鄲歸路，夢中略到江南。
題郭熙平遠  其三 蘇過 
諸子只應見畫，此中我獨知津。寫到水窮天杪，定非塵土間人。
先君與叔父試制策各攜一端硯外孫文驥藏其一過藏其一名賢良硯 蘇過 
兩翁出蜀時，不攜一束書。朅來奉大對，昧死排姦諛。諫官與御史，鉗口慚青蒲。翁登鸞臺上玉堂，論恩獻納在帝旁。居夷渡海不汝置，險阻艱難曾備嘗。
先公守汝陰嘗以詩送都曹路君掛冠東歸載乖崖公留其錄曹語今傳播世間三十年矣過寓居潁昌一日有都曹公之季子文老者來自京師出其家所藏二帖紙墨如新因道存沒之舊感慨於懷乃追繼先公詩韻以遺文老時方就試春官待報也 蘇過 
誰聞鬷蔑言，執手爲改容。此道久寂寥，世態日方濃。昔翁守潁尾，軒裳心已慵。感懷督郵老，獨躡二疏蹤。脫屣太倉粟，歸謀田舍舂。浮雲悟此理，可必祿萬鍾。已矣衡門下，哀哉馬鬣封。箕裘付諸子，介胄輕邊烽。坐看一戰霸，此言天心從。翁詩墨猶新，我涕交頤胸。重尋筆硯盟，愧乏好語供。子非終窮者，時節會自逢。
政和甲午孟冬休後一日蘇過叔黨彥明自開化甘泉至明仙時念老禪師復出世矣因題詩壁間 蘇過 
暫拋塵土扣雲扉，山色空濛翠濕衣。澗水松風俱有恨，道人瓶缽幾時歸。
九日詩 蘇過 
火雲收初旦，凄露凈中夕。良辰非虛名，菊秀萸更實。世間孰真樂，心境遇相適。華屋與茅茨，何足繫欣戚。勿云瘴海惡，山水侶吳浙。我有環堵居，危臺俯清絕。及時要行樂，雞黎隨豐乏。真一撥新釀，九華襲前哲。西鄰有書生，破帽衣百結。勿憚往來煩，杯中猶有物。
大人生日三首  其一 蘇過 
天爵□□□，名高實自分。云何困積毀，抑未泯斯文。欲救微言絕，先懲百氏紛。韋編收斷簡，魯壁出餘焚。論斥諸儒陋，功逾絳帳勤。吾庸亦多矣，奚恤彼狺狺。
大人生日三首  其二 蘇過 
天定人難勝，誠哉申子言。不須占倚伏，久已恃乾坤。八郡袴襦德，三吳肉骨恩。少卿真不病，廷尉自高門。勿嘆乘桴遠，當知出世尊。無邪有妙理，一悟可長存。
大人生日三首  其三 蘇過 
大士來淮泗，神交寤寐中。應緣濟物意，豈爲寫經功。惻隱仁之本，慈悲佛所同。雖無逮焚溺，尚欲起疲癃。五鼎榮何有，三光路已通。回看種桃處，葵麥卷春風。
寄題幾仲所居二詩次定國王父舊韻  其一 蘇過 
菽水奉甘旨，親安吾不貧。平反一笑喜，公子情何真。想見齋容膝，端居廓無鄰。蕭然十室間，吾力尚可陳。
寄題幾仲所居二詩次定國王父舊韻  其二 蘇過 
涉世誰如子，凜然霜中筠。獨能退藏密，恐汙元規塵。阮籍廢臧否，曹參惟飲醇。誰爲晤語者，黄卷對古人。
次韻叔父月季再生 蘇過 
瘴海不知秋，幽人忘歲月。祇記庭中花，幾度開還枿。憶昔移居時，始是青荑茁。殷勤主人惠，浸灌寒泉冽。顔色日鮮好，條枝爭秀拔。意無後人翦，喜托先生苃。海康接儋耳，雲水何田躡。俯楹獨四顧，悵此波濤匝。聞道海門松，僵枝出繁葉。困窮不足道，喜有千人活。不似玄都花，蔌蔌那容折。
借書 蘇過 
妙年不可再，白日誰能繫。空慚粱肉索，不悟齒髪逝。季子頗亦困，還家笑奴隸。經年得揣摩，尚可資游說。良田初不耕，拱手那望歲。誰令困不學，斯與草木弊。海南寡書籍，蠹簡僅編綴。詩亡不見雅，易絕空餘繫。借書如假田，主以歲月計。常恐遺地力，敢有不斂穧。便便五經腹，三冬良可繼。儻磭愧寸陰，得無譏沒世。
贈知命劉居士卜居 蘇過 
言乘下澤車，來赴嵩高約。春山多雨露，咫尺負丘壑。眷余實畸人，雅興世緣薄。問途忽我顧，扣戶煩剝啄。君才少不羈，屢散千金櫜。胸中橫詩書，帳下餘猿鶴。何妨門如市，心若虛舟泊。聊師季主卜，玩世甘寂寞。箕山宛在目，潁水清带郭。何年定卜居，伴我采薇藿。
次韻答徐翼之畫木石  其一 蘇過 
軒裳定浮雲，於人竟何得。不如飽詩書，頗似勤播植。豐凶縱有時，穮蓑無倦色。會須酬高廩，何用遽枉尺。我觀徐夫子，六藝自警飭。肯回少年駕，閉戶志匪石。彈冠豈不好，恐遂林泉隔。一朝墮世網，頓判雲間翮。曲高和自寡，得喪相什伯。願子保歲寒，功名當遠索。俯首簿書間，聊將逃遣謫。
次韻答徐翼之畫木石  其二 蘇過 
士貴貧時交，菽水清而真。我爾兩相從，良是茅茨鄰。太息屢書空，氣橫戈戟新。跰跚定笑我，曳踵隨車輪。壯志早摧折，羈縲易傷神。放懷筆硯間，聊欲出怪珍。老木臥千歲，不才得終身。持此壽君子，勿愁脫粟貧。相將老潩水，煙雨共垂綸。
和任況之 蘇過 
簪裳如縲囚，我生三年繫。一落罝網中，遂負山林志。憶故晉陽城，訪古尋前事。蕭涼麋鹿游，正坐金湯累。西山鬰崢嶸，氣勢翔天際。因知神所托，千歲有其地。綿綿邑姜祠，盛德百世繼。汾橫地軸壯，泉涌山骨碎。我時正行役，忽此煙雨滯。頗遭溪谷留，使失鄉關異。是時薫風初，殿閣微涼至。碧井照眼寒，山光濕衣翠。文魴縱弱浪，野鶴下晚吹。平生謝公心，雅在東山醉。端來乞五斗，茲事復且置。悽悽百僚末，舉首觸嗔忌。早知折腰惡，誰敢朱雲吏。願君志吾言，身外皆漚寄。臨淵休羨魚，早決歸來意。榮枯夢已破，何待邯鄲記。
題海山亭懷左經臣詩 許景衡 
去年登斯亭，江山照尊俎。眼中十年舊，一笑便爾汝。今年登斯亭，春風糝花絮。故人渺天末，雲海滯鱗羽。尺素相濡沫，耿耿不我與。壁間指舊題，珠玉暗塵土。良辰豈易得，陳迹空處所。眷言繼高韻，寸縷慚織組。嘉我二三子，肴核佐玉醑。歡然爲傾倒，落日爭起舞。丈夫貴適意，窮達付出處。洛陽真小兒，顧慕涕如雨。江流無日夜，而此獨不去。何須數歲月，俯仰亦今古。
食筍 許景衡 
山中春物早，霏紅亂桃杏。霜筠固自如，挺立萬夫整。蟄雷走狂鞭，迸地驚脫穎。鮮華競時節，露籜含朝景。山家窘口腹，擷摘盡畦町。林間忽斑斑，一笑脱愁境。呼兒且朝飯，縹緲度雲嶺。海犀紛縱横，荆玉燦光烱。士生得所適，藜藿厚五鼎。膏粱誰不飽，去去多僥倖。
康師見訪於竹閣因師臣師同賦問訊元老人 許景衡  西湖
道人樂巖栖，泉石厭眼耳。胡爲一葉舟，汎汎西湖水。應憐老居士，巾屨困塵滓。相從一笑頃，茗盌浮雲蘂。江天正揺落，秋色淡如洗。宴坐俯層軒，梢雲森鳯尾。眷言東溪老，挺立萬夫偉。平生海潮音，卷舌付諸子。維此岑邃師，道學究終始。當年幾酬對，萬法一彈指。要當出新句，特用問興止。江河有餘潤，今我亦隨喜。
贈袁州仰山簡長老 許景衡 
簡師本吾儒，學佛見閫奥。開心滌塵滓，回首棄巾帽。飄飄秋雲意，凛凛霜柏操。魚鼓屢陪衆，林壑常寄傲。十年棲仰山，終日勤勸導。欲酌清泠泉，爲爾沃炎燥。欲揮智慧劍，戒爾逞貪暴。迷途自多梗，法岸豈易到。惟知務引抜，仰不愧覆幬。幽明雖難詰，善否疑有報。巖間湧寶塔，兹事誰爲造。琢削寧須班，挽拽誰困奡。一方競奔走，萬口盡諠噪。守臣獻異狀，天子錫嘉號。鎮壓等衡嶽，扶持壯大寶。師乎良有得，叟也無復道。
鄉會詩錢晉臣和韻謝之 許景衡 
流落湖海間，十載苦卑濕。生還亦何事，猶未掃餘習。天葩發新句，珠履追舊集。和篇紛四來，文采各熒熠。轟鋐金石動，淒楚風雨急。土風自難忘，豈類南冠縶。英英王者後，文武盛爵邑。清深如古井，短綆未易汲。如何示同好，醉墨猶我及。年來窮到底，屋壁徒四立。此行亦何幸，珠玉得屢挹。騏驎委六轡，萬里無險澀。他年乘高車，何人猶戴笠。
登清勝堂呈長兄 許景衡 
幽居在山腰，斯堂近山頂。松竹瑣陰翳，軒窗闢光炯。先生爲題榜，醉墨重九鼎。登臨屬秋半，揺落江山迥。獨鳥點晴空，斜陽亂帆影。相將舉網去，鳴榔盡漁艇。含情寓毫端，羞澁對清景。却憶初來時，積雪照高嶺。餘香舞寒梅，芳意萌野杏。英英座中客，玉樹凌風並。天涯歎淪落，誰使脱陷穽。愴然撫陳迹，曉夢驚初醒。年來飽經事，百念欲灰冷。君恩等山嶽，此意猶耿耿。何當伸報効，萬一免罪眚。杖屨時往來，壺觴欲酩酊。樊籠戢鴻鵠，末俗多蛙黽。此心端不謬，餘生亦何幸。但恐主人瞋，塵沙汙異境。
朱君文拉遊浄明寺因迓張宰詩 許景衡 
火雲湧晴空，矗矗盡奇巘。午汗麾白雨，俯仰無從遁。招提據高岡，萬木森偃蹇。涼飈落冰雪，爽籟發絲管。朱侯真好事，十里過南坂。憐我堕深甑，相將振餘喘。欄干俯屈曲，巾屨容跣袒。風苖翠浪翻，海嶼青螺遠。况兹接尊酒，笑語傾懷悃。浮雲識醉歌，彩羽驚檀板。新涼知幾日，已覺秋風轉。事業愧初心，明時羞冗散。主人勤使事，暌闊心不展。雙鳬歸未歸，紅日林梢晚。
還自南邑潮過不及渡因宿江上書所見 許景衡 
漫刺辭主人，遲遲駕短轅。郭外人煙晚，雞犬自啾喧。客事足俯仰，世塗多險艱。行役亦云勞，未抵浪拘纒。潮汐真無情，歛去如絕絃。解衣試槃礴，旅鴈方聯翩。天末線縷動，鉦鼓俄闐闐。稍看黄金盤，呑吐洪濤間。歘然洲渚失，浩蕩連雲天。平生喜江海，豈但眼界寛。飄流二十載，齷齪百憂煎。今夕復何夕，玉壺俯人寰。造物雖汝厄，寧不略汝憐。清風一帆去，鼓柂餘高眠。佳處良在兹，疇昔勞永嘆。
成正仲水鄉秋興寄王履道惠然見示以此謝之 許景衡 
九河赴滄溟，奔放日洶洶。霖霪作秋潦，散漫失邱壠。孤城臨絕島，狂瀾驚四擁。鳬鷗散凌亂，蛟鰐似矜寵。微茫天勢平，蕩揺坤軸動。田家栽一麥，秋稼泥沙壅。何能憂卒歲，迫此朝夕恐。孤生寄卑濕，五斗安闒茸。飽聞達人觀，未作窮途慟。稍令裨危堤，運土紛接踵。河伯聊戱劇，爾輩嗟倥偬。成侯北方秀，筆力千鈞重。新詩試模寫，氣奪洪濤湧。英英幕下郎，仡仡山西種。何當一交鋒，我亦願助勇。
龍華馬鋪懷盧行之去年邂逅 許景衡 
去年南邑歸，春風拂征轡。相從一笑頃，花卉方娬媚。歲月俯仰間，還到經行地。壁間舊詩句，塵土日蒙閟。老境牽俗累，節物揺鄉思。歸歟悵何時，與子同此味。浮雲有南北，况乃爲禄仕。置之勿復論，一醉了春事。
道樂安寄楊縣丞時可 許景衡 
猗蘭出衆草，歲晚不可採。幽幽澗底松，獨立色不改。成都有雲昆，達識我所駭。形骸判土木，軒冕那能浼。端懷三釡養，尚贊百里宰。人方笑渠聾，我獨悲衆瞶。經行閶闔里，指述紛穉艾。愛之不可見，暮色生寒靄。一區已有宅，三徑可無待。他年歸去來，垂白看戱綵。林園日成趣，雞犬亦自在。回看是非塲，蠻觸誰勝敗。收身要閑健，肯坐老病悔。我亦釣横塘，相望渺雲海。
寄左四十 許景衡  长江
小左真奇才，童穉已穎悟。讀書一十年，胸臆日充饇。時時吐所有，落筆不肯住。長江呑巨壑，白日破昏霧。雄辭何縱横，妙理争發露。驊騮始汗血，萬里猶頃步。嗟嗟駑駘輩，安用苦猜妬。而我何爲者，江海久飄寓。得子稠人中，磊落真瑜璐。文章豈易工，識者尤難遇。哀絃有三嘆，要非俗所諭。往還幾歲月，會面輒忘去。蕭條抱膝吟，浩蕩登高賦。迷途子所憐，正我欲到處。我觀古人文，何曾事章句。至音本澹泊，太羮異凡具。君看桃李花，紛紛競春莫。終焉適衆口，了不在紅素。子兮更深探，吾言亦其粗。
寄左與言 許景衡 
我公厭紛華，早歲謝羈束。卜居山水間，山水長在目。巉巉吹臺高，灔灔横塘渌。興來即杖屨，往往混樵牧。别來二三載，猨鶴悵幽獨。歸心日揺揺，夢繞湖山曲。兒曹真罪人，志養非所欲。留連州縣間，折腰食斗粟。世途苦多礙，公心亦煩蹙。眷言慰公者，蕭散惟林麓。謝屐齒已蠟，陶巾酒初漉。結束山家具，提攜倩童僕。遥知入山去，野飯久不肉。相見石橋側，觸眼驚寒瀑。殷勤清浄供，煮茗媚乾竺。琖底亦薄相，聊以眩聾俗。桃谿仙洞府，流水花䎘䎘。二子去已久，蟠桃知幾熟。弔古一慨然，新詩定相屬。英英太沖後，壑壑崐山玉。千言揮灑頃，紙上龍蛇伏。聯鑣得所適，山路忘重複。我亦箇中人，簿領方驅逐。遥望白雲飛，此心尤躑躅。羡子好心事，愧我祇眠餗。人生行樂耳，險澀戒川陸。千金不垂堂，萬里虞脱軸。歡罷念歸旋，無貪華頂宿。
引泉示吳甥 許景衡 
淙淙玉溪泉，曲折西亭隅。飛流自噴薄，白石浄如鋪。雖無渫井禽，亦有針頭魚。豈知江河寛，嘘沫自相濡。况此五六月，萬物在洪鑪。而我弄清淺，瑣碎珠玉俱。泉兮且勿流，止此爲我娛。一出澗谷去，人間供百需。清者鑒鬚眉，濁者混泥塗。江湖尚或爾，而况溝與渠。寄語山中人，所養當何如。
浮屠二首  其一 許景衡 
浮屠有沖衍，少小已雋偉。身雖束異敎，性實嗜書史。千言揮灑頃，妙語如飜水。嗟嗟静閣中，斯人今已矣。
浮屠二首  其二 許景衡 
成象有至行，既冠逃浮圖。與遊何其多，一一士大夫。毛髪不及𩮜，破衲常如如。軒檻已陳迹，來者猶嗟吁。
小圓石屏 許景衡 
微風激寒波，浩浩皺紋縠。連山夾修徑，約略露寒木。何人琢山骨，拂拭溫如玉。蒼蒼碧月様，入手不盈掬。此生隨萬物，何者斯爲足。要須指顧間，一寄千里目。
石屏 許景衡 
嗟我官永寧，天台祇兼驛。如何三過雁，未省一投屐。豈無謫仙夢，蕭散到泉石。亦有山中詩，淋漓堆醉墨。當時巧酬唱，二左名藉藉。戴子爾何爲，十載名山客。自言石橋下，醉耳驚霹靂。石橋富孫子，一一粲珪璧。希微小江山，妙盡丹青蹟。憐我逸少徒，念念岷峨適。持此一拳許，已作千峰碧。我生癡鈍殺，兩眼眩白黑。塵埃浪奔走，簿領隨戯劇。何階探道要，回首謝形役。琴書載扁舟，歸卧横塘側。天台何必到，去路饒荆棘。端留石屏風，種種自可識。
張仲共許惠呂研因成長句 許景衡 
英雄舊割據，鼎業逐流水。高臺亦已傾，况及分香婢。鱗鱗屋上瓦，棄擲滿鄰里。鐫窪漫兒戯，後世始稱美。世人攻翰墨，好古惟兩耳。何曾問珉玉，枉却千金市。豈知疊口翁，十指老泥滓。追蹤千載後，未易較彼此。其質堅而剛，其膚膩而理。澄泓秋水浄，慘淡暮山紫。要當奴鳯咮，何止友龍尾。神工付黄壤，人間能有幾。張侯金閨彦，不特河朔偉。十年走澤潞，百物盡糠粃。惟有篋中珍，左右配書史。明光惟起草，此獨塵埃裏。嗟我方著書，瓦礫著獺髓。慇懃桂籍舊，許輟陶泓子。學問已遺俗，取舍期不詭。及物何可望，姦諛誅既死。
南監還宅 許景衡 
野店飯童僕，駐馬亦俄頃。寒曰不相貸，漸漸欹西嶺。揮鞭上馬去，驚塵蒙四境。客衣已疏薄，霜風作凄冷。極目去路長，回首煙村暝。鳥雀飛棲定，雞犬啾喧静。新月當馬頭，疏林亂人影。去去甘遠役，遲遲復深省。筋力疲往來，歲月磨簿領。雖云竊廩禄，乃是蹈機穽。戰栗當吏案，低回傍公屏。少年浪自重，事業期台鼎。棲棲裁一命，泛泛慙飄梗。窮通宜有在，賦予定誰秉。矢詩寄幽嘆，寂寞寒夜永。
庚子歲作 許景衡 
我本山中人，中年墮紛華。祠庭罷香火，還尋舊生涯。墟曲分耆舊，問勞仍咨嗟。三徑日荒蕪，歸來何晚耶。亦既謝父老，低頭自吟哦。人生各有役，倦游即還家。來者祇如許，往者知奈何。
憶昨 許景衡 
憶昨秋風時，持檄走東越。棘圍瑣深嚴，蓮塘漾空闊。嘉與二三子，雄辯探理窟。清尊日從容，高堂俯軒豁。思家資善謔，望遠嚴詩律。海蚌割明瑩，荆璞略玷缺。雙瞳眩丹青，萬紙疊冰雪。敢辭窮日力，要使駑驥别。誰憐今夜裏，還對中秋月。當時席空階，清影數毛髪。杯盤已零亂，浩歌彌激烈。朋從渺湖海，歲月苦飄忽。窮閻撫往事，驚夢誰與說。清砧送逸響，寒螿共幽咽。舊遊知誰在，想見賓筵設。泠然廣寒宫，共此白銀闕。題名滿四壁，世路非一轍。北軒風雨多，長恐銀鈎脱。
白沙驛弔辛氏 許景衡 
劍溪激流湍，狠石森戈殳。劍山皆壁立，小徑千盤紆。行人雖慎擇，何者爲夷塗。我行岳灘上，短亭臨路隅。詩榜紛四壁，共傷辛氏姝。辛公罷會稽，歸舟挈妻孥。驚濤觸巨石，十掌一息殂。唯公倚敝篷，脱命顛沛餘。泥沙汙玉質，波瀾漾羅襦。草木爲慘淡，鷗鳬亦驚呼。嬌魂逐流水，散漫何所如。遺骸不盡獲，亦有葬江魚。千金不垂堂，覆轍戒後車。爾死今四紀，曾無復淪胥。是身等浮雲，變滅只斯須。在物苟有益，寧辭死非辜。沉江恥讒國，人皆笑三閭。殺身以成仁，聖言良不誣。溺死豈爾志，庸知非良圖。紛紛殖已利，感歎獨躊躇。
和時可醇酎二首  其一 許景衡 
聖賢須千鍾，我豈箇中人。焦枯展餘瀝，好我已十分。元戎鎮河朔，憐此賤與貧。不羡彼瀛州，已有玉膏醇。小槽滴真珠，霑餉無疏親。但有坐上客，誰問甑中塵。豈學梁父吟，何時見陽春。
和時可醇酎二首  其二 許景衡 
勞生何擾擾，百年今半塗。是身等浮雲，南北方自如。青衫憶初仕，與公父子俱。邂逅話疇昔，恍恍一夢餘。
潛清室 許景衡 
世途溷塵土，道人獨潛清。隱几方丈間，凜然玉壺冰。湖山自拱揖，風月時將迎。未能役濟勝，久客媿吾纓。
書聽雨亭呈元老 許景衡 
無雨我掩耳，有雨我不聞。我豈妄人耶，心手自紛紜。老人登斯亭，聽否了不分。前山忽震雷，後山堆白雲。
别毛德修 許景衡 
張公鎮關南，賓客多儁偉。芝蘭已秀發，父子作知已。聖人樂育才，充庭皆濟濟。仲也與計偕，發軔已千里。毛侯東南特，清澈分潄水。並驅及春風，聯璧驚都市。麟鳯豈無種，貂蟬能有幾。承家貴勳業，可獨在書史。自憐坐樗散，所學慙簣止。永懷勝已遊，塵土濯清泚。相從苦匆促，寫别亦狂斐。離庭寒日暮，目斷塵沙起。
贈人 許景衡 
山陽隱君子，少有高世名。終身慕父母，事之如平生。青衫老一命，儒宫談六經。經行必造門，懷如遇公卿。虚往而實返，授業多豪英。衣冠塵土闇，辯論江河傾。吟哦千萬篇，迥與六藝并。鮑謝寒蟬噪，郊島蒼蠅聲。先生兼衆體，渾然獨天成。
贈朱深明 許景衡 
十年走南北，委跡甘蠢蠢。舊學已茫然，疏慵長自哂。豈知江漢旁，名士有標準。高名久傾屬，王事得親近。可是臭味同，一笑脱畦畛。華堂照犀玉，覺我蝸舍窘。風流跂前輩，要當攄妙藴。胡爲飯藜藿，默坐師粲忍。微生縻簿領，與俗益矛盾。蹉跎谷口志，慚愧鹿門隱。百念已灰冷，積習掃未盡。緒餘君勿靳，迷途須汲引。
次韻江民表寄王聖時六首  其一 許景衡 
先生脱塵屣，酉室八十年。物態日紛紜，此境長湛然。問道滿函丈，孰云無世緣。茫茫天地間，所樂乃一廛。燕坐亦何爲，柏子炷爐煙。
次韻江民表寄王聖時六首  其二 許景衡 
前輩不可見，吾猶及此老。灑然忘鄙吝，豈復嘆枯槁。微言破聾瞽，從之恨不早。况有樗櫟年，庶幾松柏操。先生爲首肯，人人有吾道。
次韻江民表寄王聖時六首  其三 許景衡 
我亦斯人徒，鳥獸可同羣。隱居豈我意，裋褐老海門。物理有悟會，明鏡無塵痕。似聞釣臺老，勸飽千里蓴。豈爲飲啜興，端念父子親。
次韻江民表寄王聖時六首  其四 許景衡 
諫省坐何事，南遷臨嶺嶠。天命已在我，誰能賦鵩鳥。第懷平生友，坐隔湖海杳。生還桐水上，尺素寓襟抱。鷄黍儻可期，千載有同調。
次韻江民表寄王聖時六首  其五 許景衡 
居士不溷俗，已判此生間。釣臺經世志，諤諤在朝端。出處固不同，相對即歡顔。乖違限南北，奮迅無羽翰。此心日相見，未應勞永嘆。
次韻江民表寄王聖時六首  其六 許景衡 
天地吾一氣，萬物吾一身。紛紛梏形體，末學蔽多聞。二老獨超然，早以德爲鄰。昭昭此心理，千古無故新。寄聲發妙藴，一視世間人。
次韻王經國 許景衡 
人生皆有役，我亦事川塗。崎嶇蕩兀中，此境常晏如。永懷賢令尹，出處與道俱。起予亦多矣，詩句乃其餘。
次韻鄭希仲 許景衡 
周詩三百篇，强半出憤激。少陵嗣真作，千載無匹敵。嗟我亦何爲，苦心等蓮菂。平時一千首，棄擲隨瓦礫。朝隮不成雨，安用横天霓。吾僚一何妙，筆下飛霹靂。青天與白日，奴隸皆知覿。况是箇中人，固應厭饑惄。入幕盛紅蓮，不才慚散櫟。勉哉攄婉畫，稚弱安紡績。
次韻姚伯遇 許景衡 
從事慚非才，日覺有不如。丐閒得祠館，回首謝榮途。古來陋巷人，飲水樂有餘。利勢與名節，二者常難俱。
無題 許景衡 
功名等戯劇，俗眼自驚詫。詩酒有真味，多應知者寡。甞聞歐陽子，風月本無價。今我貧到骨，懸磬比居舍。就使一錢直，在我已不暇。故知造化意，特用相慰藉。
李伯時畫陶淵明其猶子遺余作此謝之 許景衡 
斯人今何在，古冢號寒木。簡編漫遺言，風采不可復。龍眠真偉人，千載識高躅。神交入心匠，醉墨爛盈幅。蕭然出塵意，豈獨舊眉目。仲容還好事，收拾珍笥櫝。世人渾未見，惠然投我欲。乘田元不恥，折腰亦何辱。行藏固有在，今昔豈余獨。新詩第甲乙，三徑森松菊。少陵曾未知，浪疑公避俗。我生癡鈍殺，野性等麋鹿。長恐探道淺，輕比抵鵲玉。人生適意耳，何苦自羈束。低頭拜公像，塵土方碌碌。
過新息 許景衡 
新息臨通衢，赤白紛棟宇。古息渺村墟，相望十里許。我行屬馳驛，枉道不可去。弔古獨踟躇，指以示田父。傷哉彼美人，國破爲人虜。驚魂懔風葉，暗泣泫花露。一死重太山，亦或輕一羽。猶能子元辯，獨爾悄無語。舊物空頽垣，草木日繁蕪。悠悠清淮水，千古亦東注。
東郊 許景衡 
東郊過新雨，野色何氛氲。嘉苖起萎病，萬頃堆寒雲。田父揖行客，苦訴村墟貧。年年夏旱時，赤地流黄塵。小兒困鋤耘，烈日背欲皴。大兒斡水車，手足無完筋。官租且不供，矧欲養吾身。東鄰久無煙，幾口能生存。西鄰逐熟去，今作何鄉人。行客謝老農，艱難困勞塵。而今新官家，寛大布深仁。大臣亦端良，乘時轉鴻鈞。汝豈不自覺，新歲雨澤勻。寰區日寧靖，百物方訢訢。爾曹死亦足，及爲太平民。
次韻酬胡元賓 許景衡 
天地一逆旅，此行適同塗。等是驅馳人，何者爲不如。一念有忻厭，慊然顧贏餘。安得如吾子，不與世俗俱。
和楊時可贈吳子厚 許景衡 
吳子守西河，彊敵能遠遁。功名豈不偉，事親有遺恨。雲孫亦何爲，總髪能自奮。論兵得家法，絕域屢得雋。三釡乃吾志，九遷何足論。一朝棄官去，悍卒亦驚歎。官長欲挽留，歸塗已强半。皇天照忠孝，爵祿亦如願。彼師乃曾子，棄絕等仇怨。子從何人遊，卓爾有獨見。父子今一處，甘旨應手辦。垂垂對黄髮，衎衎日歡宴。客來爲從容，觴豆無早晏。古今入商畧，亦有一笑粲。人皆贈渠詩，素壁供揮翰。吾丞豈真聾，尚缺此一段。君親恩彌重，報効不可緩。始終能自勉，高義薄雲漢。
冬至日雪 許景衡 
烈風鼓青冥，陰雲布崢嶸。不待珠霰集，忽驚玉花傾。一陽動黄宫，萬物如有萌。豐年頒上瑞，我獨欣發生。永夜不能寐，耿耿書窗明。
仲煥雪中見過因留小酌 許景衡 
陽復日雖長，歲暮氣猶慘。馬曹縻管庫，兀坐長戰頷。豈無紅罏炭，欲取終不敢。亦有兵厨酒，隻指弗容染。蹉跎爲禄仕，黽勉從吏檢。晨趨析毫分，暮色俄黯黮。天公復衒巧，六出紛如糝。自慚非安道，誰肯泛清剡。慇懃絳帳客，竹輿甘頓撼。可是乘興來，正坐憐壈坎。駝褐點白玉，烏帽從風颭。長衢得廻駕，寒光照肝膽。濕薪嘘白煙，孤燈裊紅燄。荒齋聊一笑，俗境洗瑕黶。江梅寫春意，粉面誰粧點。疏影落清尊，勸人傾瀲灔。念君齊魯秀，文字垂琬琰。俛首江漢間，爲人作模範。府中多豪雋，渌水浮菡萏。珍烹窮水陸，何獨嗜昌歜。仁聖今在御，威柄方親攬。君看盈尺瑞，端自天心感。太平容冗散，萬一逃汰貶。追隨有餘日，相與樂閑淡。人生隨所遇，何者爲夷險。要當反自味，豈特甞橄欖。
去年冬至過閩清再至有感 許景衡 
憶昨初寓宿，黄宫萌一陽。今我復來思，節物老春光。濃陰付梅杏，青實久已甞。翳翳軒窗日，幾線如許長。蜂兒飽儲蜜，燕子已巢梁。吏役秖擾擾，何術補民瘡。學古要施設，及時當自强。光陰俯仰過，老矣徒慨慷。挺挺彼蒼官，生來傲冰霜。端然閲榮謝，未覺歲月忙。
和王魯公掌中太華 許景衡 
五嶽獨說太華雄，屹嶫千仞撐青穹。何人收卷入掌握，要使肉眼驚神通。懸巖絕壑濺飛瀑，玉窗翠壁開深宫。先生捧玩豈徒爾，崇卑真妄歸圓融。我生江海曾未識，幽邃崎嶔煩指蹤。堪笑騎驢老潘閬，却要三峰在眼中。
次韻楊時可戯高潛翁 許景衡 
青衫白馬佳公子，山東豪俊知名氏。平生青雲期自至，倉庾一官聊復爾。丞公家風繼伯起，笑渠颺糠兩眼眯。乘田委吏古不恥，端恐前言戱之耳。
送僧之石梁 許景衡 
萬卉流芳，不知春力。巖畔澗下，蹙紅皺碧。乘興復誰同，孤蹤遠讎敵。君不見五百聖者道雄機，靈峰晦盲深無極。寒山老，寒山老，隨沉迹，迢迢此去須尋覓。花落花開獨望時，記取白雲抱幽石。
江邊行 許景衡 
江邊煮鹽女，日墾沙中土。聞道潮乾土有花，肩負争先汗如雨。經年鬻鹽赴官市，屋裏藜羮淡如水。誰家滋味盡八珍，猫狗食餘隨帚塵。
和長門怨 許景衡 
長門沉沉人悄悄，滿庭紅葉驚秋早。窗底銀釭祗自明，却聞别院按歌聲。飛花滿地君恩去，覆水返瓶君或悟。人生離合自有時，多應不在相如賦。
調同舍 許景衡 
播穀子，播穀子，爾休苦苦催春耕。勸農使者無一語，嗟爾聒聒知誰聽。提葫蘆，提葫蘆，荒年有酒無人酤。先生年來亦不飲，花前愧爾情渠渠。杜鵑流血思歸去，百舌從來巧言語。紛紛隨意作春聲，夢入鈞天聽韶濩。先生避俗厭煩喧，竹底誅茆甞閉户。蒼苔滿徑人迹稀，嗟子胡爲肯同住。聲名盡道男子事，窗下誰知讀書苦。燈花落也作罷休，早取商量君聽取。
故人惠馬生筆 許景衡 
聞說江南多筆工，馬生所作尤瓌異。十年江海得妙旨，一日聲名傾衆技。故人憐我有書癖，數管不辭千里寄。齊鋒出穎雖不殊，灑墨虚心皆已智。當年退之傳毛穎，假辭託說終傷僞。我今草草又百載，矯首相望空兩地。文房四子迭有無，商没參横似相避。鼠鬚栗尾乃見嫌，强欲用之隨棄置。馬筆端如故人面，眼瞥見時心已記。跳龍卧虎非世習，綰虵縈蚓皆兒戯。豈知遠適在加鞭，却傚良工先利器。何當拂衣隱林麓，約史著書從素志。敢言名姓垂竹帛，自甘生死惟文字。敬謝故人因及馬，梳毫截管惟精緻。而今勁健已不售，要須軟熟隨人意。
靜堂爲弼上人題 許景衡 
浮屠西來如轉郵，方袍紛紛劇東甌。上人維弼志獨優，翛然高舉異凡儔。從師度淮泝隋溝，神都歲月俄十周。燕坐縹緲雲中樓，明窗翰墨冰繭柔。貴人旁午擁軒騶，問汝亦有所欲不。此身南北真浮浮，黄金白璧誰能收。乃獨汲汲從英遊，乞書覽字無時休。千年金石窮雕鎪，上劇鍾王下虞歐。糢糊墨本如山邱，精神散漫不可求。俗人貴耳賤兩眸，今人古意豈不侔。森然玉筯垂銀鈎，怒猊渇驥蟠靈湫。錦嚢象軸光油油，自笑長物猶見留。幡然忽憶江湖秋，瓶錫東下如輕鷗。誅茆伐木寒巖陬，名堂以靜蓋有由。坐觀蠢蠢遍九州，長空浮雲水中漚。眼前何曾無應酬，嵐光波影相夷猶。别來書札屢相投，問我何時泛扁舟。西峰玊泉深且幽，杖藜來往亦風流。紅塵道路方悠悠，回首東南天盡頭。
渡淮 許景衡 
我觀淮之源，東行已千里。扁舟一日下長淮，似與故人相見喜。不知渡越幾澗谷，清澈尚爾無泥滓。澹然端肯與我俱，試問故人能有幾。蕩雲沃日窮眼界，茫茫直與天相似。萬艘絡繹鼓風蒲，翳翳塵飛明鏡裏。况聞水伯時惡劇，雷擊風掀浪山起。豈知生處極幽深，清淺涓涓一泓爾。吾聞古來養心者，擴而充之亦如此。自慚學問太迂疏，十載不離蛙井底。潢汙斷港何足道，所得未能充口耳。忽驚浩浩東傾海，會令百川皆遶指。君看厚地一撮土，本來也是無多子。人間萬事須自强，嗟我蹉跎今老矣。
和左與言謝寄酒 許景衡 
君不見梅子真，當年狂歌吳市門。神仙隱逸兩何有，耿介感激空千言。我今幸生太平日，千載相望同禄秩。閒看世事渾不知，一心祇願饑腸實。有誰解與魯公米，無田也釀淵明秫。甕間細酌新潑醅，既醉歡娛亦蕭瑟。江湖誰肯便相望，一尊猶及詩人甞。榴花竹葉應撥去，落琖且看鵝兒黄。高齋肆筵盡嘉客，長鯨一吸無餘瀝。座上杯盤未狼藉，愁見長瓶卧東壁。新詩飄飄寫胸臆，青天白日飛霹靂。休言李杜門限牢，到底輸我巧鑽刺。我詩杉鷄竹兔耳，未見虎狼先辟易。異時更敢說較量，縮手從今作降敵。
謝韓用可和記夢詩 許景衡 
嘗聞歐陽子，自許一世豪。及得梅老蟠桃詩，畏彼松柏臨蓬蒿。歘然欲以怪自戯，新句遠繼愈與郊。嗟我後來亦何爲，敬誦遺墨徒嘈嘈。有時援筆學模寫，矯首但覺嵩衡高。宣城無人穎尾空，百年風月何寥寥。那知吏部有孫子，年少力學精風騷。前日記夢屬我韻，筆墨奔放欲與二子爭秋毫。秦盆楚筑未覺陋，鏘然入耳驚咸韶。昔我一官向天台，春風洞府生碧桃。簡書坐束寸步不能到，落花流水空迢迢。羡君幽夢得所適，一飽便覺忘葷臊。要尋蘇后評濟漯，豈學劉阮迷妖嬈。百年擾擾亦夢耳，更較長短論昏朝。不如吟詩飲美酒，從他世事如牛毛。
按田南鄉夜過翁嶺 許景衡 
斗禄折腰方自勉，敢嘆塵沙長滿眼。平田細路苦縈紆，盡日肩輿在香篆。簿書告辦裁知返，落日在山山路遠。荆榛蔽塞虎縱横，僮僕相呼無處遯。山下人家早閉門，疏籬燈火自黄昏。杯盤四座還相語，猶有行人過别村。
贈五台妙空師 許景衡 
山僧棲在山之巔，胡爲振錫來市廛。且言自得相形術，願與多士談媸妍。津塗窮通可逆數，名分巨細潛開先。龐眉合享壽考福，鼎角堪持丞弼權。人生肖貌雖若爾，天理應效非皆然。條侯餓死始難必，裴度果相終何緣。亨衢第以直道致，吉祉多爲陰功延。操脩向善或向惡，感召凶吉如蹄筌。予觀傳記考物理，謂師語議非無傳。出言少偷信不免，受玊苟堕知難全。况乎素行未中積，敢以虚表要諸天。富哉荀卿騁雄辯，推本心術深磨研。九州功崇夏禹跳，三面德至成湯偏。仲尼何長子弓短，古今無害爲聖賢。林宗知人出明性，清澈鑒裁猶澄淵。大端亦貴器與識，規矩安可私方圓。君平卜筮達至理，探索造化窮推遷。與臣言忠子言孝，利害之際尤拳拳。古人術學務原本，寧將浮說相拘攣。羡師通論近名教，爲師條列終吾篇。
康師贈臣闍黎次韻 許景衡  西湖
樂天西湖誇竹閣，寂寞百年風隕籜。師今燕坐最勝處，翛然日誦山中樂。富貴易致閒難得，造物畀渠良不薄。老康游戱作偈言，使我怊悵心茫然。
趙持志出先公文炳所藏蘆鴈 許景衡 
當年公子身通侯，錦衣玊食天上游。騎龍日日朝北斗，豈識萬里江湖秋。但聞人說蘆葦傍，枯荷翻倒風颼颼。四天墨黑雪欲落，羣鴈上下聲咿呦。坐嗟上界足官府，十年高閣空雙眸。豈無詩句强模寫，曉夢不到寒江頭。何人筆墨得能巧，活脱所見來神州。高堂素壁試披拂，已覺身在蘆花洲。嗟嗟江海人，兀兀一葉舟。煙蓑雨笠不自好，風雪横來翻百憂。豈知公子曾未見，縑素髣髴千金酬。人生萬事適意耳，過眼起滅皆浮漚。玉函置璧誇謹密，流落道路知誰收。公子好畫豈云爾，要使萬物供冥搜。至今好句在人口，泰華突兀黄河流。嗟我後來亦作詩，辭慳意鄙勞雕鎪。願起公子已死中，論詩觀畫一洗千古愁。
張元光生日 許景衡 
闊步雲霄去，當年屬意深。感時雖白髪，許國尚丹心。顧我無才思，登門怯醉吟。誰能將壽酒，滿滿爲公斟。
寄欽師 許景衡 
亭障臨燕塞，江山復楚鄉。艱難悲客路，宴坐憶禪房。燒盡蒲花燭，清餘柏木香。十年如夢覺，兩鬢自蒼蒼。
還自肅寧晚色可愛寄盧行之 許景衡 
送客關城外，回鞭驛路長。風煙無限好，簿領底能忙。平野破寒木，紅塵烘夕陽。新詩巧模寫，最憶幕中郎。
信步 許景衡 
信步春風遠，田家暮景遲。亂畦還有徑，疏竹自成籬。雞犬皆豐歲，漁樵獨此時。年年看節物，鬢髮欲絲垂。
招隱堂 許景衡 
僧家樂幽獨，世路自塵埃。丈室何人到，重門盡日開。石泓泉滴瀝，竹徑月徘徊。多謝相招意，江湖歸去來。
次韻彦崇遊三洞 許景衡 
兩溪尋勝處，三洞得偕行。澗外雲猶濕，山深谷應聲。留連看龍躍，來往計牛鳴。回首林間寺，疏鐘報晚晴。
送翁修撰 許景衡 
天上曾三接，人間第一流。雲章頒召節，錦里送行舟。急雨千山暮，廻風五月秋。紅旗猶可識，賓吏滿江頭。
端午 許景衡 
節序重重過，京華物物新。安排黍生角，粧點艾爲神。窮衖無來客，他鄉有故人。揮毫非楚些，誰與弔靈均。
九日 許景衡 
青女飛霜重，黄花挹露鮮。伊人今已矣，節物獨依然。撫事真疑夢，登高淚迸泉。關河重回首，煙草夕陽天。
九日追懷叔父兄長登高 許景衡 
殊方復嘉節，對酒重悲嗟。逝水人何處，荒籬菊自花。南樓秋色遠，西嶺夕陽斜。舊日登高處，于今定幾家。
送黄元賓還鄉 許景衡 
寄語黄夫子，而今正好行。麥秋最涼冷，梅雨半陰晴。客路空形役，鄉山獨眼明。偏親應更喜，少婦好家聲。
送世厚還鄉 許景衡 
斷續黄梅雨，清涼小麥秋。謫官猶逆旅，送汝上歸舟。松菊宜勤種，簞瓢善自謀。餘生須付託，可但鹿門遊。
過西岑泛湖而歸呈左經臣 許景衡 
留連不覺久，蕭寺足清風。短棹平湖裏，孤城落照中。朝廷尚多難，身世轉飄蓬。安得言分散，清尊豈易同。
呈呂幾仲 許景衡 
曾作河陽客，春來花滿城。曉風吹玉勒，殘月落金觥。天末傷離索，京華忽會并。琵琶雙鳯翅，耳冷十年聲。
别黄巖 許景衡 
問我黄山尉，無才亦可知。頻修謝罪啟，祇作送人詩。壠畝豐登外，山林冦盜衰。曾無慰父老，别後莫相思。
奉酬胡丈贈别 許景衡 
蹇淺時何取，蹉跎歲又陰。田園歸去計，事業老來心。好句煩相屬，離愁自不禁。松江分手處，煙水暮沉沉。
春晚 許景衡 
行樂連三月，漁樵亦醉吟。桑麻須日力，花絮識春深。飄泊驚時變，文章信陸沉。故園渺天末，無限欲歸心。
和經臣晚春 許景衡 
蝶散花猶在，鴉藏柳已陰。敢辭連日醉，恐負惜春心。金縷休頻唱，瑤牋正苦吟。獨慙詩學淺，三嘆豈知音。
伯氏 許景衡 
伯氏古豪士，何曾與俗同。酒狂天地外，詩句笑談中。池水添新綠，林花看舊紅。向來多樂事，天末任漂蓬。
早渡浙江 許景衡 
官舟憐逐客，鳴櫓破驚湍。霞氣横江白，秋風送曉寒。平生獨往願，今日上恩寛。漸近嚴家瀨，擡頭覓釣竿。
晚行 許景衡 
脉脉多愁思，栖栖復晚行。路回村更遠，林邃客頻驚。宿鳥非無處，歸雲自有情。鄉關悵何許，天際暮山横。
松門詩 許景衡 
竹轎兼程去，松門百里餘。荒林疑獸伏，窮海異人居。山擁波濤急，沙輕步履虚。來因王事耳，此外敢躊躇。
送從姪邦直丞長溪 許景衡 
阮舍淹丞屬，閩山得儁髦。詩書能自立，州縣豈徒勞。迂拙從吾老，飛騰看爾曹。祇應記岑寂，尺素到江皋。
示世隆 許景衡 
問訊吾家姪，題詩寄此情。遺孤猶小在，聰慧乞憐生。祖母今年老，門風待汝成。須知疏懶叔，早晚欲歸耕。
吹臺 許景衡 
聞說吹臺上，秋來鏁薜蘿。白雲長自在，幽徑復誰過。天末空愁眼，尊前且浩歌。山林與廊廟，二者竟如何。
種樹 許景衡 
幽谷青青樹，移根倩爾栽。祇疑荆棘地，不稱棟梁材。豈爲歲寒改，稍看春色回。清陰惟海國，回首思悠哉。
翁行簡挽詩 許景衡 
學舍賢師友，年家老弟兄。分符渺淮楚，傾蓋憶都城。白雪千篇在，黄粱一夢驚。承家今有子，未覺負平生。
趙敦禮見招小飲投壺明日南去 許景衡 
瀟灑賢公子，閒邀病客俱。青燈初照席，彩箭已盈壺。隆凖真龍種，清聲想鳯雛。扁舟明發處，應記夢華胥。
挽劉太君詩二首  其一 許景衡 
婉娩宜家早，孳孳執禮勤。事姑俱白髪，看子上青雲。飛旐隋河路，新阡慎水濆。哀榮兩殊絕，州里未前聞。
挽劉太君詩二首  其二 許景衡 
配德樂邱園，承家屬後昆。千鍾豈榮耀，一笑爲平反。庭樹悲風慘，霜天落月昏。斑衣已陳迹，補衮看忠言。
次經臣見寄之韻 許景衡 
召節來金闕，扁舟望石門。家山秋渺渺，煙水暮昏昏。竟失臨分語，徒傷遠别魂。慇懃謝池月，相對宿江村。
次韻周共叔五首  其一 許景衡  长江
問學探前聖，聲名自妙年。何疑待價玉，却計買山錢。北極雲垂地，西江水接天。扁舟如有約，吾亦賦歸田。
次韻周共叔五首  其二 許景衡 
黄卷開三館，紅塵又幾年。病多須藥物，旅寓費嚢錢。舊學寧無意，斯文祇任天。軒軒千里鶴，可但戱芝田。
次韻周共叔五首  其三 許景衡 
鄉國兵戈息，仍聞大有年。欲尋江上宅，預辦酒家錢。好句煩招隱，餘生且樂天。向來真可笑，舍己别耘田。
次韻周共叔五首  其四 許景衡 
賜環初就日，弛擔又逾年。老矣懷三徑，歸歟有幾錢。報君慚犬馬，戀闕望雲天。但得鄰顔巷，寧論負郭田。
次韻周共叔五首  其五 許景衡 
鄰並端如約，追隨可判年。稻粱當富歲，魚蟹不論錢。春到花開處，霜餘橘熟天。清尊長嘯傲，滄海半桑田。
次韻王功達見寄 許景衡 
烏府參風憲，鯫生負德音。投閒雖白首，體國尚丹心。天上浮雲散，江邊秋色深。第知歌擊壤，寧復賦愁霖。
次韻陳仲山見寄 許景衡 
風雨江湖夢，衣裳京洛塵。人生皆物役，海內豈吾貧。丈室雖多病，鄰翁或可親。杖藜元有約，會見往來頻。
次韻似之運使奉呈左經臣兄二首  其一 許景衡 
江海閒來久，篇章老更新。蒿萊猶自飽，天地豈吾貧。舊友今持節，諸郎亦可人。應憐未歸客，白首尚紅塵。
次韻似之運使奉呈左經臣兄二首  其二 許景衡 
酒膽他年大，詩名近世無。山林多避冦，里巷笑爲儒。老去慵開眼，秋來欲染鬚。涼風千萬里，的的爲南圖。
寄許樂清冲輔 許景衡 
入竹空陳迹，經行憶歲除。舊遊誰更在，逸興近何如。樹密鶯聲遠，江寒鴈影疏。樓頭紅日晚，徙倚獨躊蹰。
曾汝器既别奉寄 許景衡 
憶在西齋日，斯文得細論。别離空歲月，飄泊任乾坤。把酒餘風味，看雲各淚痕。扁舟獨歸處，煙水暮昏昏。
寄張德祥 許景衡 
細草碧侵池，幽花亦滿枝。羣生俱有德，造物定誰私。故國春將暮，他鄉日自遲。論文一樽酒，何路得追隨。
寄竹閣臣師 許景衡  西湖
鹿苑西湖上，烏臺北斗旁。塵沙空自老，雲外定相望。林麓餘秋色，郊原半夕陽。惟應閣前竹，凛凛带新霜。
寄沈亨老 許景衡 
京國三千里，人來慰所思。遥知爲客好，何似在家時。春日鸞凰去，秋風鴻鴈悲。衣裳慈母線，亦恐汝歸遲。
寄薛十七巨源 許景衡 
茅屋西山曲，攜書喜見過。别離驚歲月，淹泊奈時何。末俗皆浮誕，斯文肯琢磨。後生餘力在，吾意已蹉跎。
寄錢子勉 許景衡 
花縣逢迎日，琴堂宴坐頻。簿書時有暇，燈火夜相親。世系皆王澤，官曹獨海濱。政成飛舄去，念别一傷神。
寄題張學士三徑堂二首  其一 許景衡 
留侯有高致，世業更誰傳。苕霅新開徑，蓬瀛舊集仙。藜床蔭松桂，蕙帳带雲煙。擾擾争毫末，何人解樂全。
寄題張學士三徑堂二首  其二 許景衡 
我欲尋三徑，長歌歸去來。未能似夫子，還是走塵埃。彩筆臨流賦，清樽對菊開。披榛往來處，東望思悠哉。
縱目軒詩 許景衡 
真人已仙去，釋子在高岑。暮色江山遠，春風草木深。何人與題詠，今我亦登臨。縱目皆云爾，誰知有縱心。
行役詩 許景衡 
行役無時節，春來又幾時。柳條隨處處，梅蘂亦枝枝。弱質曾無取，斯文祇自宜。眼邊新物色，駐馬暮江湄。
石泉小軒 許景衡 
泉裂碧巖腹，玆焉復小渠。泓澄元有在，溉濯乃其餘。孤迹寄江海，三年困簿書。閒來俯清淺，感歎獨踟躇。
土山驛詩 許景衡 
渺渺指滄海，行行過漢陵。衣裳千里雪，鞍馬九河冰。寓宿適有處，悲歌自不勝。平生少游語，耿耿對寒燈。
晚晴  其一 許景衡 
南州苦卑濕，梅熟復何如。老夫厭巾屨，穉子在泥塗。新月出天末，微涼生雨餘。陶公入州府，此興與誰俱。
晚晴  其二 許景衡 
天街經暑雨，烏府絕塵氛。躍馬人皆散，新蟬我獨聞。風生初罷扇，日轉漸無雲。寄語同時客，清凉尚可分。
駐馬詩 許景衡 
駐馬長河曲，穿林小徑斜。猶能尋隱逸，可是厭泥沙。軒冕雖無意，田園尚有涯。何時策筇竹，隨意到山家。
無題 許景衡 
台奴初學語，丹子已能行。問叔今何處，嗔爺太懶生。會令主門户，豈復意功名。坐對江湖晚，横塘舟自横。
野外 許景衡 
野外連荒草，樓頭正夕陽。憑欄空遠目，何處是吾鄉。王粲從軍樂，少陵羈旅傷。男兒知底事，出處兩難忘。
宿僧房 許景衡 
捕逐雖王事，經行亦自强。艤舟當海島，寓宿得僧房。絕境三山在，清風一水長。此生空物役，回首意茫茫。
夜過杜家村 許景衡 
駐馬問村老，却言行未遲。路雖十里遠，月到四更時。我去良有役，子眠寧負期。人生隨意好，冷笑一題詩。
送師顔致康深道入京 許景衡 
二子今西去，贈言聊爾規。勉哉精素業，行矣仕明時。破臘梅先蘂，含春柳欲絲。江邊人散後，帆影漸參差。
上章倅二首  其一 許景衡 
海內名聞久，江邊歲復朞。美才由世濟，清節畏人知。郡國已無事，朝廷方有爲。會參鴻鴈序，歸去鳯凰池。
上章倅二首  其二 許景衡 
簿領勤官府，聲名振士林。雖云心尚在，自覺力難任。歲月淹多病，江山入苦吟。高堂昔三嘆，亦恐負知音。
遠意 許景衡 
遠意誠難問，狂歌自不禁。花光春灼灼，月色夜沉沉。簡冊終何事，江湖獨此心。野禽多意緒，飛集近寒林。
横塘 許景衡 
好在横塘水，人今去幾年。秋光空到地，霽色自連天。伐石圍高岸，誅茅駕短椽。歸歟此心在，何苦利名牽。
節物詩 許景衡 
江水西風急，江天作暝陰。鄉山猶在眼，節物莫驚心。是處皆秋穫，誰家急暮砧。薄遊愧妻子，飄蕩到而今。
聞子瞻南遷 許景衡 
隴蜀崎嶇外，炎荒聞望中。黑頭方世用，青眼忽途窮。遂作天涯客，何如塞上翁。幽愁還有作，笑殺贊皇公。
賀人祖父生辰 許景衡 
青春嘉誕日，八十渭川師。林下有真樂，人間無愧辭。松梢看舞鶴，荷葉隱巢龜。賴有榮孫子，藍袍薦壽巵。
贈吳子思 許景衡 
花縣初相見，清樽日笑歌。交情論厚薄，客路自蹉跎。歷歷功名意，駸駸歲月多。豈知同夜宿，還問命如何。
贈姚儀甫 許景衡 
年少開千卷，生涯祇一瓢。聲名動場屋，意氣在雲霄。素髪今垂領，青衫尚折腰。未應輕斗禄，吏隱本逍遥。
贈張承老 許景衡 
永裕躬神武，開邊絕漢西。雖云擁貔虎，猶未斬鯨鯢。吾子名家後，當年訓士齊。天涯思往事，回首祇悽悽。
題壽聖院 許景衡 
古寺重門裏，回廊一徑幽。水聲長带雨，山色最宜秋。寓宿已多日，題詩更少留。此生隨利禄，行路日悠悠。
寄題葉希聖申申亭  其一 許景衡 
燕處厭紛華，穿林一徑斜。層巒開水墨，古木走龍蛇。事業雖無補，田園尚有涯。何時策筇竹，隨意到山家。
寄題葉希聖申申亭  其二 許景衡 
每向新亭去，何曾問主人。弟兄俱有好，樽俎自相親。棲翼雲山晚，飛花洞府春。長愁醉歸去，步步近紅塵。
孫大夫絕塵亭詩 許景衡 
丈人樂高曠，閲世等樊籠。池館重城外，塵沙一笑空。紅蕖新過雨，修竹自生風。未必全違俗，杯盤與客同。
池上 許景衡 
十里西城去，春風水拍堤。畫船簾幕動，别殿筦絃齊。勿覺仙山遠，相将醉路迷。紅塵競回首，斜日杏花西。
螢 許景衡 
不知何處出，牢落水村邊。隱隱猶含雨，飛飛欲近船。詩書看老矣，事業尚茫然。今夕知何夕，篷窗猶未眠。
去國 許景衡 
詩書元有志，耕養苦無田。去國何爲者，題詩獨慨然。廟堂修政事，郡國奏豐年。五斗雖云薄，餘生得醉眠。
升之兄見訪竹閣 許景衡 
飛蓋山城外，尋幽鹿苑中。層軒不受暑，修竹自生風。江海多年别，杯盤一笑同。平湖吞晚照，歸棹惜匆匆。
寄題會文閣 許景衡 
劉子天台去，君今幾代孫。山居多水石，客至亦琴樽。簿領嗟淹泊，詩書失討論。何當謝羈束，杖策過層軒。
亞叟惠臘粥次韻 許景衡 
飛琯迎長候，香糜入臘新。交情最憐客，節物獨驚人。雲意安排雪，梅香告報春。病中疏酒琖，兀坐惜芳辰。
再和 許景衡 
河南聞譽久，漢上定交新。遺粥聊從俗，題詩更可人。歸期恨不早，旅思怯逢春。他日從誰餉，長懷臘八辰。
邱隱夫傳神 許景衡 
曹霸逢佳士，慇懃爲寫真。今君仍妙筆，顧我獨何人。軒冕曾無意，功名敢問津。會須添杖屨，却作自由身。
挽左司江公  其一 許景衡 
前輩風流遠，惟公尚復存。此心無限量，所得有淵源。眷奨深宸扆，聲名重諫垣。平生經世志，已矣復何言。